Қорақалпоғистон саҳролари “яшил инқилоб” остонасида турибди - 18.10.2021, Sputnik Ўзбекистон\nОрол қайтмаса ҳам мўъжиза рўй бериши мумкин 18.10.2021, Sputnik Ўзбекистон\nХайрли ишларБМТнинг Ўзбекистондаги Оролбўйи минтақаси учун инсон хавфсизлиги бўйича Кўпшериклик траст фонди ишга туширилиши тўғрисида 2018 йил 27 ноябр куни эълон қилинган эди. Ўтган қисқа даврда БМТ агентликлари жамғарма шафелигида қишлоқ жойларини ривожлантириш, Орол денгизининг қуриши оқибатларидан жабр кўраётган аҳоли ҳаёти учун қулай шарт-шароитлар яратиш, уларни доимий даромад манбалари билан таъминлаш, таълим олиш, сифатли ва ўз вақтида тиббий ёрдам кўрсатиш учун имкониятлар яратиш борасидаги бир қатор хайрли ишларни амалга оширди.Бунга ушбу ҳудудга БМТТД ва Ўзбекистон Республикаси инвестициялар ва Ташқи савдо вазирлиги томонидан ташкиллаштирилган медиа-тур жараёнида шахсан гувоҳ бўлдик.Кеча ва БугунОрол денгизи, Орол фожеаси ҳақида жуда кўп ёзилган. Аммо фожиа кўлами қанчалик кенг ва қўрқинчли бўлмасин, ҳар сафар Республикага келганимда инсонларнинг енгилмас бардошига қойил қоламан. Бу ерда иқлим ўта кескин – қиш изғиринли, ёз ўта иссиқ... бир томондан қурғоқчилик ва чанг... шўрлаб кетган ердан фақат саксовул ўсади. Шундай ноқулай ва танг бир шароитда қорақалпоқлар ҳеч қачон бу қийинчиликлардан нолиганини эшитмадим.Самолётдан тушиб, Қўнғиротга йўл олганимизда шулар ҳақида ўйлаб кетаётган эканман, ҳамкасблардан бири “Қорақалпоғистоннинг ҳамма жойи шундайми?” дея автоулов ойнаси ортидаги чўл манзарасига ишора қилади. “Ҳа”, дейман.Тез орада бунга ўзи ҳам ишонч ҳосил қилди – бепоён чўлнинг адоғи кўринай демасди.Ҳа, Орол денгизида кемалар сузган, тутилган балиқларга консерва заводларида тинимсиз ишлов берилган вақтларда Қорақалпоғистон, албатта, бошқача бўлган.Мамлакатда узоқни ўйламай амалга оширилган қишлоқ хўжалиги сиёсати ва пухта режасиз ишлаб чиқилган ирригация тизимлари охир-оқибатда Орол денгизининг қуришига ва ҳудуднинг экологик фожеасига олиб келди.Бугун юқорида қайд этилган лойиҳа, ушбу фожеалар оқибатларини бартараф этишга қатъий бел боғлаган.БМТТДнинг Қорақалпоғистондаги вакили, лойиҳа раҳбари Алишер Утемисовни саволга тутаман.Айтишича, жамғарма аҳолини тоза ичимлик суви билан таъминлаш, қишлоқ аҳолисининг (кичик ва ўрта бизнес, деҳқон ва фермерлар, тадбиркорларни ) даромад топиш ва ўз тижоратини йўлга қўйишини қўллаб-қувватлаш билан шуғулланади.Шу кунгача ўн учта тижорат-лойиҳалар қўллаб қувватланган. Мақсад эса битта – ҳар бир туманда намунавий лойиҳа яратиш, токи қолганлар ундан ўрнак ва илҳом олсин.Яшил инқилобСувни тежайдиган технологияларни интеграциялаш ва қишлоқ аҳолисининг амалий билим, кўникмаларини ошириш, қишлоқдаги иқлим ўзгаришига мослашиш – БМТТД амалга оширадиган тадбирларнинг муҳим жиҳатларидан бири.Жамғарма ёрдамида Тахтакўпир туманида томчилаб суғориш тизими билан жиҳозланган иссиқхоналардан бирига ташриф буюрамиз.Иссиқхонада экинларни парваришлаб юрган агроном Шермухаммад ака Махмудов билан суҳбат қилдик. Фарғонадан келиб шу ерда меҳнат қилаётган экан.10 сотих ерга иссиқхона қуриб, аввал помидор, мана энди бодринг экибди. Ҳар бир туп бодрингдан 5-7 кило, 10 сотих ердан эса тахминан 8,5 тонна маҳсулот олар экан. Бундан ташқари, эккан лимонлари келаси йилдан ҳосилга киришини айтади.– Саккиз ёшга етган маҳалда ҳар бир дарахтдан 90 килогача лимон оламиз, - дея аниқлик киритади Шермуҳаммад ака.Шўр 10 сотих ердан ерда қандай қилиб 8,5 тонна маҳсулот олаётганига қизиқдик.– Табиий ўғит ер шўрини йўқотар экан, шу ерга келиб кўрдим, олаётган ҳосилимдан кўнглим тўқ!Президентликка номзод Шавкат Мирзиёевнинг дастурида Қорақалпоғистонда 6 минг нафар ишсиз аҳоли учун ихчам иссиқхоналар қуриб бериш масаласи ҳам бор эди. Демак, тажриба бор, оммалаштириш қолган, холос.Сув - бу ҳаётШунингдек, жамғарма томонидан олис қишлоқларга сувни тозалайдиган ускуналар етказиб берилган. Сув таъминоти тизимлари таъмирланмоқда.Масалан, Қўнғирот туманида Марказий касалхона ва 22-сон поликлиникасининг сув таъминоти тизими реконструкция қилинган. Бўзатовдаги 2 ва 8-сонли мактабларни ҳам ичимлик сув билан таъминлаш ишлари амалга оширилмоқда.Тахтакўпир туманида бир-неча аҳоли пунктларида сув таъминоти тизимлари ишдан чиққан эди, шулар таъмирлаб берилди ва 3491 нафар аҳоли тоза ичимлик суви билан таъминланди.Ҳеч ким дард олдида ёлғиз эмасБМТнинг кўнгилиларидан таълим олган 400 нафар тиббиёт кўнгиллилари оғир экологик шароитда яшаётган Қорақалпоғистон аҳолисига ижтимоий тармоқлар орқали коронавирус инфекцияси ва бошқа касалликларга қарши курашда яқиндан кўмаклашиб келмоқда.Уларнинг орасида тибий ходилари ҳам, ўқитувчилар ҳам, қишлоқ фуқаролик йиғинлари мутахассислари, ёшлар ва пенсионерлар ҳам бор.– Бизга жуда кўп қўнғироқлар бўлади… Биз ўз навбатида Соғлиқни сақлаш вазирлиги вакиллари билан маслаҳатлашамиз, маълумотларни кўнгилиларга тақдим этамиз. Қўлдан келгунча кўмаклашамиз, маслаҳат берамиз, мутахассис юборамиз… Мақсадимиз, ҳеч ким дард олдида ёлғиз қолиб кетмасин.Инсон тақдириТуғруқхонага келдик.Яқинда ўрнатилган замонавий ускуналар, яратилган шарт-шаротлар билан танишдик.Бир чеккада дам олиб ўтирган онахон билан гаплашдим. Исми Олтиной экан.– Тошкентдан келдингизми? Журналистмисизлар? – сўрайди Олтиной опа. - Нега бизда ишга жойлашиш қийин? - дея саволларини давом эттиради онахон.Олтиной опанинг дарди кўп экан. Ўғли Тошкентда қурувчиликка ўқиб келибди, бироқ иш тополмай, қўшни давлатга иш қидириб чиқиб кетибди.Аслида ҳар бир инсон тақдири – миллат тақдири…Олтиной опанинг дарди фақат уники эмас. Бу муаммоларни бартараф этиш устида ўйланяпти, ҳаракат қилиняпти…Шу йил 21 сентябрь куни президентликка номзод Шавкат Мирзиёев қорақалпоғистонлик сайловчилар билан учрашиб, минтақани ривожлантириш, аҳолининг фаровонлигини ошириш борасидаги бир қатор дастурлар билан ўртоқлашган эди. Уларнинг орасида 160 мингдан ортиқ иш ўринлари яратиш борасидаги режалар ҳам бор.Шубҳасизки, ушбу иш ўринларидан бири Олтиной опанинг ўғлига насиб этажак!\nқорақалпоғистон, орол денгизи\n16:05 18.10.2021 (янгиланди: 16:50 18.10.2021)\nОрол қайтмаса ҳам мўъжиза рўй бериши мумкин\nБМТнинг Ўзбекистондаги Оролбўйи минтақаси учун инсон хавфсизлиги бўйича Кўпшериклик траст фонди ишга туширилиши тўғрисида 2018 йил 27 ноябр куни эълон қилинган эди. Ўтган қисқа даврда БМТ агентликлари жамғарма шафелигида қишлоқ жойларини ривожлантириш, Орол денгизининг қуриши оқибатларидан жабр кўраётган аҳоли ҳаёти учун қулай шарт-шароитлар яратиш, уларни доимий даромад манбалари билан таъминлаш, таълим олиш, сифатли ва ўз вақтида тиббий ёрдам кўрсатиш учун имкониятлар яратиш борасидаги бир қатор хайрли ишларни амалга оширди.\nБунга ушбу ҳудудга БМТТД ва Ўзбекистон Республикаси инвестициялар ва Ташқи савдо вазирлиги томонидан ташкиллаштирилган медиа-тур жараёнида шахсан гувоҳ бўлдик.\nОрол денгизи, Орол фожеаси ҳақида жуда кўп ёзилган. Аммо фожиа кўлами қанчалик кенг ва қўрқинчли бўлмасин, ҳар сафар Республикага келганимда инсонларнинг енгилмас бардошига қойил қоламан. Бу ерда иқлим ўта кескин – қиш изғиринли, ёз ўта иссиқ... бир томондан қурғоқчилик ва чанг... шўрлаб кетган ердан фақат саксовул ўсади. Шундай ноқулай ва танг бир шароитда қорақалпоқлар ҳеч қачон бу қийинчиликлардан нолиганини эшитмадим.\nСамолётдан тушиб, Қўнғиротга йўл олганимизда шулар ҳақида ўйлаб кетаётган эканман, ҳамкасблардан бири “Қорақалпоғистоннинг ҳамма жойи шундайми?” дея автоулов ойнаси ортидаги чўл манзарасига ишора қилади. “Ҳа”, дейман.\nТез орада бунга ўзи ҳам ишонч ҳосил қилди – бепоён чўлнинг адоғи кўринай демасди.\nҲа, Орол денгизида кемалар сузган, тутилган балиқларга консерва заводларида тинимсиз ишлов берилган вақтларда Қорақалпоғистон, албатта, бошқача бўлган.\nМамлакатда узоқни ўйламай амалга оширилган қишлоқ хўжалиги сиёсати ва пухта режасиз ишлаб чиқилган ирригация тизимлари охир-оқибатда Орол денгизининг қуришига ва ҳудуднинг экологик фожеасига олиб келди.\nБугун юқорида қайд этилган лойиҳа, ушбу фожеалар оқибатларини бартараф этишга қатъий бел боғлаган.\nБМТТДнинг Қорақалпоғистондаги вакили, лойиҳа раҳбари Алишер Утемисовни саволга тутаман.\n© Sputnik / Дильшода РахматоваЖенщина набирает питьевую воду из водопровода\nЖенщина набирает питьевую воду из водопровода\nАйтишича, жамғарма аҳолини тоза ичимлик суви билан таъминлаш, қишлоқ аҳолисининг (кичик ва ўрта бизнес, деҳқон ва фермерлар, тадбиркорларни ) даромад топиш ва ўз тижоратини йўлга қўйишини қўллаб-қувватлаш билан шуғулланади.\nШу кунгача ўн учта тижорат-лойиҳалар қўллаб қувватланган. Мақсад эса битта – ҳар бир туманда намунавий лойиҳа яратиш, токи қолганлар ундан ўрнак ва илҳом олсин.\nСувни тежайдиган технологияларни интеграциялаш ва қишлоқ аҳолисининг амалий билим, кўникмаларини ошириш, қишлоқдаги иқлим ўзгаришига мослашиш – БМТТД амалга оширадиган тадбирларнинг муҳим жиҳатларидан бири.\nЖамғарма ёрдамида Тахтакўпир туманида томчилаб суғориш тизими билан жиҳозланган иссиқхоналардан бирига ташриф буюрамиз.\nИссиқхонада экинларни парваришлаб юрган агроном Шермухаммад ака Махмудов билан суҳбат қилдик. Фарғонадан келиб шу ерда меҳнат қилаётган экан.\n10 сотих ерга иссиқхона қуриб, аввал помидор, мана энди бодринг экибди. Ҳар бир туп бодрингдан 5-7 кило, 10 сотих ердан эса тахминан 8,5 тонна маҳсулот олар экан. Бундан ташқари, эккан лимонлари келаси йилдан ҳосилга киришини айтади.\n– Саккиз ёшга етган маҳалда ҳар бир дарахтдан 90 килогача лимон оламиз, - дея аниқлик киритади Шермуҳаммад ака.\nШўр 10 сотих ердан ерда қандай қилиб 8,5 тонна маҳсулот олаётганига қизиқдик.\n© Sputnik / Дильшода РахматоваОгурцы\n– Табиий ўғит ер шўрини йўқотар экан, шу ерга келиб кўрдим, олаётган ҳосилимдан кўнглим тўқ!\nПрезидентликка номзод Шавкат Мирзиёевнинг дастурида Қорақалпоғистонда 6 минг нафар ишсиз аҳоли учун ихчам иссиқхоналар қуриб бериш масаласи ҳам бор эди. Демак, тажриба бор, оммалаштириш қолган, холос.\nСув - бу ҳаёт\nШунингдек, жамғарма томонидан олис қишлоқларга сувни тозалайдиган ускуналар етказиб берилган. Сув таъминоти тизимлари таъмирланмоқда.\nМасалан, Қўнғирот туманида Марказий касалхона ва 22-сон поликлиникасининг сув таъминоти тизими реконструкция қилинган. Бўзатовдаги 2 ва 8-сонли мактабларни ҳам ичимлик сув билан таъминлаш ишлари амалга оширилмоқда.\n© Sputnik / Дильшода РахматоваСотрудник водоочистительной станции\nСотрудник водоочистительной станции\nТахтакўпир туманида бир-неча аҳоли пунктларида сув таъминоти тизимлари ишдан чиққан эди, шулар таъмирлаб берилди ва 3491 нафар аҳоли тоза ичимлик суви билан таъминланди.\nҲеч ким дард олдида ёлғиз эмас\nБМТнинг кўнгилиларидан таълим олган 400 нафар тиббиёт кўнгиллилари оғир экологик шароитда яшаётган Қорақалпоғистон аҳолисига ижтимоий тармоқлар орқали коронавирус инфекцияси ва бошқа касалликларга қарши курашда яқиндан кўмаклашиб келмоқда.\nУларнинг орасида тибий ходилари ҳам, ўқитувчилар ҳам, қишлоқ фуқаролик йиғинлари мутахассислари, ёшлар ва пенсионерлар ҳам бор.\n– Бизга жуда кўп қўнғироқлар бўлади… Биз ўз навбатида Соғлиқни сақлаш вазирлиги вакиллари билан маслаҳатлашамиз, маълумотларни кўнгилиларга тақдим этамиз. Қўлдан келгунча кўмаклашамиз, маслаҳат берамиз, мутахассис юборамиз… Мақсадимиз, ҳеч ким дард олдида ёлғиз қолиб кетмасин.\nЯқинда ўрнатилган замонавий ускуналар, яратилган шарт-шаротлар билан танишдик.\n© Sputnik / Дильшода РахматоваВрач\nБир чеккада дам олиб ўтирган онахон билан гаплашдим. Исми Олтиной экан.\n– Тошкентдан келдингизми? Журналистмисизлар? – сўрайди Олтиной опа. - Нега бизда ишга жойлашиш қийин? - дея саволларини давом эттиради онахон.\nОлтиной опанинг дарди кўп экан. Ўғли Тошкентда қурувчиликка ўқиб келибди, бироқ иш тополмай, қўшни давлатга иш қидириб чиқиб кетибди.\nАслида ҳар бир инсон тақдири – миллат тақдири…\nОлтиной опанинг дарди фақат уники эмас. Бу муаммоларни бартараф этиш устида ўйланяпти, ҳаракат қилиняпти…\nШу йил 21 сентябрь куни президентликка номзод Шавкат Мирзиёев қорақалпоғистонлик сайловчилар билан учрашиб, минтақани ривожлантириш, аҳолининг фаровонлигини ошириш борасидаги бир қатор дастурлар билан ўртоқлашган эди. Уларнинг орасида 160 мингдан ортиқ иш ўринлари яратиш борасидаги режалар ҳам бор.\nШубҳасизки, ушбу иш ўринларидан бири Олтиной опанинг ўғлига насиб этажак!


Машҳур автоблогер Эрик Давидыч Ўзбекистонга келмоқда - 12.09.2019, Sputnik Ўзбекистон\nРоссиялик машҳур автоблогер ўз тест-драйв шоусининг янги сериясини Тошкентда суратга олади. 12.09.2019, Sputnik Ўзбекистон\n© Instagram / eric_davidichБлогер Эрик Давидыч снимет новый выпуск шоу в Узбекистане\nТОШКЕНТ, 12 сен - Sputnik. Россиялик автоблогер тест-драйв шоусининг янги сериясини Тошкентда суратга олади. Бу ҳақида блогер Инстаграмда хабар қилди.\n“Биз эртага қайси мамлакатга учамиз ким билади? Тўғри, Ўзбекистон. У ерда биз янги D3 форматда кўрсатув суратга оламиз”, - дейилган блогер хабарида.\nЭрик Давидыч Ўзбекистонда синовдан ўтказиш учун қайси автомобилни танлагани ҳозирча маълум эмас. Россияда Эрик Давидыч стритрейсер ва видеоблогер ҳамда smotra.ru сайтининг асосчиси сифатида танилган. Давидыч шунингдек ГИБДД ходимлари орасида порахўрликка қарши курашувчи киши сифатида ҳам танилган.


Ўзбекистон фуқароси “Твиттер” орқали ИШИД қўлидан қутқарилишини сўрамоқда\n08:44 / 14.10.2015\nCentral Asia Online маълумотларига кўра, 8 октябрь куни Жалолиддин Қодиров исмли “Твиттер” фойдаланувчисидан 14та хабар қолдирилган. У @yordamberilar аккаунти орқали твиттерчилардан ёрдам сўраган.\nУларда йигит алдов йўллари орқали Туркиянинг Хатай шаҳрига олиб келингани айтилган. Бу ерда Ислом исмли ҳамюрти уни ИШИД жангариларига сотиб юборган. Террористлар уни Суриядаги урушга боришдан бош тортгани учун ҳибсда сақламоқда. Унинг сўзларига кўра, икки марта қочиб кетишга ҳаракат қилган, бироқ тутиб олиб, калтаклашган.\nЎзбекистоннинг Туркиядаги элчихонасининг хабар қилишича, Туркия ҳукумати билан боғланиб, Қодировни топиш ва унинг тарихи қанчалик ҳаққоний эканлигини ўрганиш сўралган.


Бердимуҳамедов БМТ Бош ассамблеясида видеомурожаат билан чиқиш қилди\n21 сентябрь куни Туркманистон Президенти Гурбангули Бердимуҳамедов Бирлашган Миллатлар Ташкилоти Бош Ассамблеясида олдиндан ёзиб олинган видеомурожаат билан чиқиш қилди.\n21-27 сентябрь кунлари Нью-Йоркдаги БМТ Бош қароргоҳида Бош Ассамблеянинг 76 сессияси бўлиб ўтмоқда.\nБаъзи мамлакатлар раҳбарлари Бош Ассамблея сессиясида олдиндан ёзиб олинган видеомурожаатларни амалга оширадилар.\nБердимуҳамедов видеомурожаатида коронавирус пандемиясига қарши кураш, Афғонистондаги вазият каби глобал муаммоларга тўхталди.\nУ тинчлик, хавфсизлик, барқарор ривожланиш ва жаҳон тартибини сақлашни таъминлаш учун мамлакатларнинг миллий манфаатлари ва таклиф қилинаётган глобал дастурларни мувофиқлаштириш муҳимлигини қайд этди.\nМамлакатида коронавирус билан касалланиш ҳолати аниқланмаган, деб даъво қилишда давом этаётган Туркманистон Президенти, жаҳон ҳамжамиятининг пандемияга қарши курашдаги ҳаракатларини етарли эмас деб атади.\nТуркман президенти Афғонистондаги вазиятга ҳам тўхталиб, Туркманистон бу мамлакатга иқтисодий ва гуманитар ёрдам беришда давом этишини ваъда қилди.\nУнинг таъкидлашича, Афғонистонда шу пайтгача яратилган давлат институтлари ҳали «ўта мўрт» ва бу мамлакатдаги вазиятни кўриб чиқиш учун мувозанатли ва масъулиятли ёндашув зарур. Бердимуҳамедовнинг айтишича, Афғонистон билан боғлиқ муаммоларни ҳал қилиш йўлларини белгилашда «мафкуравий имтиёзлар, эски шикоятлар, фобия ва стереотиплардан воз кечиш» керак.\nБердимуҳамедовнинг БМТ Бош ассамблеясидаги нутқи 21 сентябрь куни Нью-Йорк вақти билан соат 15:00 да эшитилди. Бу вақтда Ашхободда 22 сентябрь соат ярим тунги 12 лар атрофида эди.\nЛекин Туркманистон давлат оммавий ахборот воситалари, жумладан, давлат ахборот агентлиги, давлат телевидениеси ва марказий газеталар Гурбангули Бердимуҳамедовнинг БМТ Бош Ассамблеясига юборган видеомурожаатлари ҳақида ҳали ҳеч нарса билдиришмаган. Бу ҳақда 22 сентябрь, соат 16:00 га қадар ҳеч қандай расмий хабар берилмади.\nАйни пайтда, Бирлашган Миллатлар Ташкилоти Бош ассамблеясида Бердимуҳамедовнинг олдиндан ёзиб олинган видеомурожаатини эшитиш, Туркманистоннинг Москвадаги элчихонаси Туркман раҳбарининг соғлиғи ёмонлашгани ҳақидаги бошқа хабарларни рад этишга мажбур бўлганига тўғри келди.\nРИА-Новости ва РБК каби Россия ОАВлари Туркманистоннинг Россиядаги элчихонаси Гурбангули Бердимуҳамедовнинг яна комага тушиб қолгани ҳақидаги хабарни рад этганини хабар қилди.\nБундан олдин, куннинг биринчи ярмида, баъзи Россия ОАВлари комага тушиб қолган Бердимуҳамедов ҳақида хабар тарқатишди.\nБердимуҳамедов даврида дунёнинг энг ёпиқ давлатларидан бирига айланган Туркманистон президентининг соғлиғи ёмонлашгани ҳақидаги миш-мишлар бундан олдин ҳам бир неча бор пайдо бўлган. Бунга президентнинг жамоатчилик кўзидан ғойиб бўлиши сабаб бўлган.\nШундай қилиб, 2019 йил июль-август ойларида Бердимуҳамедов деярли бир ойга тўсатдан ғойиб бўлди, бу жиддий касаллик ва ҳатто унинг ўлими ҳақидаги миш-мишларга сабаб бўлди.\n«Азатлик» радиосининг Ашхободдаги хабардор манбасининг айтишича, Туркманистон президентининг БМТ Бош ассамблеясига қилган мурожаатининг видео ёзуви тахминан бир ҳафта олдин қилинган.\nМанбанинг таъкидлашича, 16 сентябрь куни «Ватан» ахборот дастурида эълон қилинган ҳукумат йиғилиши ҳам олдиндан ёзиб олинган, ўша куни нутқ БМТ учун ёзилган.\nДавлат телевидениесининг 16 сентябрь кунги ҳукумат йиғилишидан ёзиб олишида, Бердимуҳамедов БМТ Бош ассамблеясига юборилган видеомурожаатдаги ўша кийимда ўтирганини кўришингиз мумкин.\nАшхободдаги манбанинг таъкидлашича, иккита видео бир кунда олинган.\nБирлашган Миллатлар Ташкилоти Бош Ассамблеясининг 21 сентябрдаги йиғилишида, шунингдек, Ўзбекистон Президенти Шавкат Мирзиёев ва Қирғизистон Президенти Садир Жапаров каби бир қатор бошқа давлатлар раҳбарларининг олдиндан ёзиб олинган нутқлари тингланди.


Таниқли маҳаллий журналист Тошпўлат Раҳматуллаев “Новости Узбекистана” сайти орқали ўзининг Самарқандда электр таъминотидаги тўхтовсиз узилишлар ҳақида ёзган “Самарқандни зулмат ҳукмронлигидан ким қутқаради?” сарлавҳали мақоласи учун прокуратурага чақирилганини билдирди (http://nuz.uz/svobodnoe-mnenie/20145-pochemu-zhurnalist-dolzhen-stradat-za-svoe-pravdivoe-slovo.html).\nУнинг маълум қилишича, унга шаҳар прокуратурасидан телефон қилишиб, чироқ билан боғлиқ мақола бўйича суҳбатга чақиришган. Сиз шикоят қилгансиз, биз буни ўрганишимиз керак, дейишган.\n“Мен прокуратура ходимига шикоят билан журналистик материалнинг фарқини тушунтирдим. Унга мен шикоят қилмаганимни, Самарқандаги электр таъминоти муаммосини кўтарганимни айтдим. Агар буни ўрганиш керак бўлса, мен билан эмас, “Ўзбекэнерго”нинг шаҳар ва вилоят бошқармаси бошлиқлари билан гаплашинг, деганимдан кейин у ҳеч нарса демай гўшакни қўйиб қўйди”, деб ёзди журналист.\nШундан кейин ҳам уни тинч қўйишмаган. Шаҳар прокуратурасидан маҳалла марказига телефон қилишиб, унинг шахси билан қизиқишган.\n“Бу идоранинг, умуман, ҳуқуқ-тартибот органларининг журналистни ҳақ сўзи учун таъқиб қилишдан бошқа иши йўқми”, дея истеҳзо қилади муаллиф ва бу унинг фаолиятидаги ана шундай ягона ҳолат эмаслигини қўшимча қилади.\n“Яна бир фактни келтираман. “NUZ.UZ да “Йўл ҳаракати иштирокчиларини нима ўйлантиради ёки йўл-транспорт ҳодисасига олиб келувчи омиллар” сарлавҳали мақолам чиққач, маҳалламизга ИИБнинг икки ходими келиб, мен ҳақимда маълумотлар тўплабди. Агар улар ўзим билан учрашиб, мақолада кўтарилмаган бошқа салбий фактлар билан қизиққанида ҳам уларни тушуниш мумкин эди”, дейди журналист.\nТ.Раҳматуллаев президент Шавкат Мирзиёевнинг амалдорларнинг камчиликлари ва йўқ қўйган хатолари ҳақида очиқча гапираётгани, жамият ва давлатнинг бутун қирраларини қамраб оладиган кенг кўламли ислоҳотлар ҳақида сўзлаётгани ҳақида айтар экан, мансабдорларнинг унинг бу саъй-ҳаракатларини саботаж қилаётганига ишора беради.\n“Илғор янгиликлардан манфаатдор бўлмаган қуйи амалдорлар бошланган ислоҳотларни саботаж қилганига тарихда мисоллар кўп. Мана шу ўринда журналистнинг ҳаққоний, принципиал позицияси зарур бўлади. Агар ОАВ ҳар бир салбий ҳолат ҳақида гапирса, бу жамоатчиликка, мамлакат раҳбариятига, Президентгача маълум бўлади ва тегишли қарор қилиш учун асос бўлиб хизмат қилади”, дейди муаллиф.\nОлдин ҳам эътибор қаратгандик, сўнгги вақтларда маҳаллий ОАВлар фаолиятида бирмунча ижобий ўзгаришлар кўзга ташланяпти. Айрим муаммоларнинг очиқ-ойдин ёзилишига гувоҳ бўляпмиз.\nБундай чиқишлар кўпайиши учун нима қилиш кераклиги ҳақида эса Т.Раҳматуллаев ўз мақоласи хулосасида тўхталиб ўтган.\n“…Мамлакатимиз тараққиётига тўсиқ бўлаётган муаммолар ҳақида бошқа журналистлар ҳам гапириши, уларнинг бу ҳаракатлари ҳаммаси илгаригидек қолишини истайдиган муайян кучлар томонидан таъқиб қилинмаслигига ишониши учун улар давлат томонидан манфаатли қўллаб-қувватлашни ҳис этиши керак”, дейди Т.Раҳматуллаев.\ndata-title="Электр йўқлигини ёзган журналист прокуратура тазйиғига қолди" data-description="Таниқли маҳаллий журналист Тошпўлат Раҳматуллаев "Новости Узбекистана" сайти орқали ўзининг Самарқандда электр таъминотидаги тўхтовсиз узилишлар ҳақида ёзган "Самарқандни зулмат ..." data-image="https://eltuz.com/wp-content/uploads/2017/02/rasm2263.jpg" data-url="https://eltuz.com/asosiy-mavzular/198642/" data-services="facebook,odnoklassniki,twitter,telegram" data-counter="ig">


“ЯНГИЛИКЛАР ИМПЕРИЯСИ”ДА УНУТИЛМАС УЧ КУН — Nargis.uz\nМактабда ўқиб юрган кезларим Би-Би-Си ҳақида эшитиб, журналистлари фолиятини бир бор бўлса-да кўришни орзу қилардим. Ёшликдаги орзуимга орадан салкам 35 йил ўтгач эришдим – “янгиликлар империя” си фаолияти билан танишишга муваффақ бўлдим. ЮНЕСКОнинг Ўзбекистондаги ваколатхонаси ва Ўзбекистондаги Буюк Британия элчихонаси ҳамкорлигида бир гуруҳ ўзбек журналистларининг Лондонга сафари Британиянинг умумиллий телеэшиттиришлар ташкилоти фаолияти билан яқиндан танишишдан бошланди. Инглиз тилида British Broadcasting Corporation деб номланадиган Британия телевизион корпорацияси 1922 йили 18 октябрда British Broadcasting Company сифатида бир нечта хусусий корпорациялар – Marconi’s Wireless Telegraph Company (мазкур компания 1922 йил 14 февралда Буюк Британияда илк 2MT радиостнциясини ишга тушириб, орадан кўп ўтмай, 1923 йил 17 январ куни у ёпилган эди), Metropolitan Vickers Electrical Company, Radio Communication Company, The British Thomson-Houston Company, The General Electric Company и Western Electric Company ҳамкорлигида ташкил топган. 1922–1924 йиллари BBC ўрта тўлқинларда бир нечта ҳудудий радиостанцияларни ишга туширади. 1927 йил 1 январда эса BBC миллийлаштирилиб, British Broadcasting Corporation номини олди. Иккинчи жаҳон урушига қадар ВВСнинг аудиторияси 25–40 минг хонадондан иборат эди.\n1939 йили BBC National Programme ёпилиб, унинг частотасида BBC BBC Forces Programme радиостанциясини ишга туширади ва у 1944 йили BBC General Forces Programme деб қайта номланади. Шунингдек, BBC Regional Programme BBC Home Serviceга айланади.\n1962 йили Британия қўмитасининг маърузасида ВВС фаолияти юқори баҳоланиб, унга яна бир канал – BBC TV очишга рухсат берилади ва у 1964 йили BBC1 номи билан эфирга чиқади. Ўша йили 20 апрелда очилишимўлжалланган BBC2 телеканали электростанциядаги ёнғин оқибатида Лондонда чироқнинг ўчиб қолганлиги боис, очилиш тадбирларини шамлар ёруғида амалга оширади. BBC Two оддий янгиликлар ва уй бекалари учун мўлжалланган сериалларни кўрсатишдан йироқ эди.1967 йили BBC Home Service BBC Radio 4 га, BBC Light Programme эса BBC Radio 2 га , BBCнинг учинчи дастури BBC Radio 3 деб қайта номланади ва 1964 йили BBC Light Programme ўзининг тўртинчи канали бўлган BBC Radio 1 ни ишга туширади. Аммо 1973 йилнинг 8 октябрида LBC (London Broadcasting Company –«Лондон радиоэшиттиришлар компанияси»)нинг ишга туширилиши ВВСни радио тўлқинларидаги монополиясига якун ясайди. Шу сабабли 1974 йили у Ceefax телематнлар станциясини ишга туширади. 1981 йилдан бошлаб компания компьютерлар ишлаб чиқаришни ҳам йўлга қўяди ва 1986 йилдан бошлаб BBC Master компьютерларини чиқара бошлайди. 1987 йил 4 июнь куни Буюк Британия учун унутилмас кун бўлди. ВВС сунъий йўлдош орқали эфирга чиқувчи халқаро BBC TV Europe телеканалини ишга туширди. 1991 йили у BBC World Service Television, деб қайта номланади. Ўша йилнинг 30 январида BBC World (21 апрель 2008 йилдан BBC World News) ва BBC Prime (11 ноябрь 2009 йилдан BBC Entertainment) бўлинади. 2002 йил 19 июндан бошлаб унга BBC Food, 2008 йил 26 декабрдан эса BBC Lifestyle ва BBC Knowledge каналлари қўшилади. 1998 йилдан бошлаб ВВС каналлари рақамли форматга ўта бошлайди. 2007 йил 1 декабрь куни BBC HD канали ишга тушиб, 2013 йил 13 февралда BBC HD BBC Two HD га айлантирилади. Би-би-сининг бутунжаҳон хизмати 2007 йилдан ўнта тилдаги радиоэшиттириш-ларини тўхтатиб, тежалган маблағ ҳисобидан араб тилида янги радиоканал очади. Шу йилнинг июль ойидан BBC хозирча фақатгина Буюк Британия аҳолиси фойдалана оладиган iPlayerни муомалага киритди. Бу замонавий гаджет орқали фойдаланувчи телевидение дастурларига уланиб, уларни кўриш имконига эга бўлади.\n2014 йилда BBC халқаро BBC First ва 2015 йили халқаро BBC Brit ва BBC Earth каналларини ишга туширди. Бугунги кунда дунёдаги энг машҳур телерадиокорпорация умумий мавзудаги ўн еттита телеканал, Шотландия учун BBC Alba – ахборот-кўнгилочар телеканали, учта (BBCWorld News, BBC Arabic Television, BBC Persian Television) халқаро телеканаллар, муайян мавзуга ихтисослашган олтита умумиллиий телеканаллар (BBC Three – ёшлар телеканали, BBC Four – маданий-маърифий канал, CBBC ва CBeebies болалар учун мўлжалланган каналлар, BBC News –янгиликлар канали, BBC Parliament – парламент канали, турли хил йўналишлардаги қирқ олтита радиостанция (ҳудудлар билан умумлашганда ўн тўртта та йўналишда), умумий мавзуда эфирга чиқувчи олтита ҳудудий, йигирма саккиз тилда, шу жумладан, ўзбек тилида ҳам эфирга чиқувчи ўн еттита халқаро радиостанциялар, мусиқага бағишланган BBC Radio 6 Music ва BBC Radio 1Xtra, спортга йўналтирилган BBC Radio 5 Live Sports Extra, ўтган йилларнинг воқеаларига бағишланган BBC Radio 4 Extra ва муҳожирлар учун BBC Asian Network эфирга чиқади. Ўзига хос бўлган BBC Red Button телематнлар канали ва bbc.com домени остида онлайн ТВ ва онлайн радиони ўз ичига олган йигирма тўққиз сайт фаолият юритади.\n“Янгиликлар империяси” билан танишувимиз бевосита корпорациянинг журналистлар малакасини ошириш бўлими ВВС ACTION билан танишувдан бошланди. Видеожурналист Жонни Рутхерфорднинг ярим кунлик тренинги гуруҳдаги малакали журналистларга билим олиш ва ўрганишдан инсон ҳеч қачон тўхтамаслиги кераклигини яна бир бор эслатди, десам адашмаган бўламан.\n– Кадрда кўрсатилаётган ҳар бир нарсани томошабин ҳис қилиши керак, дейди Ж.Рутхерфорд. – Масалан, сиз бирорта озиқ-овқат маҳсулотини суратга олаяпсиз. Томошабин унинг таъмини ҳис қилиши учун, яъни мисол учун сабзи тўғралаётган жараённи, унинг шарбати камера линзасига сачраши учун яқиндан, йирик планда олиш лозим. Айни пайтда видеожурналистлар, яъни ҳамма жараённи бир ўзи бажарадиган журналистлар сони кўпайиб, операторларнинг сони 70 фоизгача қисқартирилмоқда. Агарда эътибор берган бўлсангиз ВВС асосан, янгиликлар, янгиликлар шоуси ва ҳужжатли фильмларга кўпроқ эътибор беради. Янгиликларда мен ўзимга ёққан нарсани кўпроқ кўрсатишга ҳаракат қиламан. Агарда янгилик ёки видеоролик сайёҳлар учун тайёрланадиган бўлса, албатта тарихий жойларни қайта таъмирланмаган, ўз ҳолича қолган қисмларини кўпроқ кўрсатиш лозим. Бу уларнинг эътиборини кўпроқ жалб этади. Чунки ҳар бир кадр томошабинни уйғотиши зарур.\nБугунги кунга қадар ВВС ACTIONда тўққиз юздан ортиқ журналист ўз малакасини оширган. Ходимлар учун мунтазам ташкил қилинадиган семинар-тренинглар нафақат билимларни оширишга, балки замон билан ҳамнафас бўлишга ёрдам беради.\nБугунги томошабин жуда инжиқ. Ахборот асрида маълумотларнинг кўплиги томошабин эътиборини жалб қилиш учун янгиликни эфирга янги-янги усуллар билан узатишни тақозо этмоқда. Албатта, бу борада ВВС ходимлари доимо изланишда. Ниҳоят, сафаримизнинг иккинчи куни “Янгиликлар империяси”нинг бош биносига қадам қўйганимизда ичимдаги ҳаяжонни бир оз босиб олиш учун гуруҳдан орқада қолишга тўғри келди. Бинога кириш олдиндан маълумотлар тақдим қилинганлиги боис атиги ўн дақиқани олди. Саккиз қаватдан иборат, салкам саккиз минг нафардан ортиқ ходим ишлаётган бино катта чумоли уясини эслатарди. Биз Буюк Британияда рейтинги бўйича юқори ўринлардан бирини эгаллаб турган Виктория Дербешери янгиликлар шоусини тайёрлаш жараёнини кузатдик. Янгиликлар шоусининг асоси мақсади мавжуд ижтимоий муаммоларга телетомошабинлар эътиборини қаратиш. Эфирга кетган журналист лавҳасидан сўнг студияга лавҳа қатнашчилари ҳамда мутасадди ташкилот вакиллари чақирилиб, ўша заҳотиёқ ечилмаётган муаммоларга жавоб топишга ҳаракат қилинади. Томошабинларни айнан асосий янгиликларни кўришга ундовчи ва ушбу янгиликларнинг ўзига хос рекламаси сифатида янгиликлардан олдин дастур тайёрланиб, эфирга узатилади.\nАсосий мақсадимиз оддий одамлар дардини тинглаш, уларнинг муаммоларини ҳукуматгача етказишдир, – дейди “Виктория Дербешери билан янгиликлар дастури”нинг менежери Верити Мерфи. – Интервью олиш жараёнида аудиторияга ишлаш керак эмас. Респондент журналистга ишониши, унга қалбини очиши лозим. Албатта, бу журналистдан маҳоратни талаб қилади. Виктория суҳбат жараёнида ўз респондентини қўллаб-қувватловчи сўзлар билан, елкасидан қучган ҳолда юпатиши мумкин.Сиёсатчиларга нисбатан эса, аксинча, у жуда ҳам қаттиқўл. Муаммо ечимини топмагунича тинчимайди. Бизнинг гуруҳимиз тез-тез журналист суриштирувини ўтказади. Албатта, бу жуда қийин жараён. Аммо ҳақиқатни юзага чиқаришда ёрдам беради ва дастур рейтинг кўрсаткичининг юқори бўлишига олиб келади.\nДастур ВВС сайтларида, ижтимоий тармоқларда ҳам кенг намойиш этилади.\nВВСнинг ўзбек хизмати билан учрашуви мароқли ўтди, десам муболаға бўлмайди. Хизмат фаолиятини мувофиқлаштириб турган Ҳамид Исмоилов ва Хайрулла Убайдуллаев ва Дилором Иброҳимованинг айтишича, бугунги кунда хизматда ўн нафар ўзбек журналистлари фаолият юритмоқда.\n–Марказий Осиё хизмати ўз фаолиятини 1994 йили бошлаган эди, –деди биз билан суҳбатда Ҳ.Исмоилов. – Ўша пайти қирқ тўртта хизмат фаолият юритган бўлса, кейинчалик уларнинг сони қисқариб, йигирма саккизтани ташкил этди. 2017 йилдан бошлаб Шимолий Афғонистонда истиқомат қиладиган ўзбеклар учун ўн дақиқалик кўрсатув эфирга узатила бошлади.\nЎзбекистон учун эса дунё хабарларини ўзбекистонликларга ва Ўзбекистон хабарларини инглиз тилида тарқатиш учун онлайн тарзда хизматнинг интернетдаги саҳифаси www.bbcuzbek.com ни, фейсбук, твиттер, инсаграммдаги саҳифалари https://twitter.com/bbcuzbek, https://www.instagram.com/bbcuzbek/?hl, https://ru-ru.facebook.com/bbcuzbek олиб боради.\n2017 йили Тошкентда ВВС мухбирлик шаҳобчасининг очилиши катта воқеа бўлди. Бу Ўзбекистонда бугунги кунда кечаётган янгиланишлар, ислоҳатларни жаҳон аудиториясига тақдим этиш имконини беради.\nУчинчи кун. ВВСдан аудитория нимани истайди?\nТелетомашабинлар учун хизмат қилиш ва уларнинг муносабати корпорациянинг ҳаётий фаолиятини таъминлайди. Бугунги кунга келиб ВВС аудиторияси 500 миллион нафар кишидан ортиқдир. Уларнинг фикри ВВС томонидан етмиш беш йилдан буён ўрганилади. Мухлислар диққат-эътиборида бўлиш учун ташкил этилган Audience Strategy ёки аудиторияни ўрганиш бўлимида мингга яқин ходим фаолият юритади.\nБизнинг аудиториямиз корпорация юрагидир ва барча фаолиятимиз уларнинг ахборотга эҳтиёжини қондиришга қаратилган, дейди бўлим директори Ник Норт. – Айни пайтда аудитория билан ишлаш уч йўналишда олиб борилади:\nаудитория ҳаракатини ўрганиш;\nтелетомошабинлар билан шахсан учрашиш ва тадбирларга\nаудиториямиз вакилларини жалб этиш.\nВВС телеканали обуначилари доимо сифатли ахборотга эга бўлишлари\nлозим. Шу сабабли уларнинг фикри доимо ёпиқ домендаги сайтимизда кўриниб туради. Мустақил компания эса кўрсатув ва эшиттиришларда нима қизиқ, нима қизиқ эмас каби саволларга жавоб олиб, барча маълумотларни бизга тақдим этади ва шунга қараб, у ёки бу кўрсатув ва эшиттириш рейтинги аниқланади. Телевидение ва радиодан эфирга узатиладиган янгилик ва маълумотларнинг сифатини аниқлаш учун обуначилар орасидан маълум бир қисми саралаб олиниб, ходимларимиз уларнинг уйларига бориб суҳбат ўтказишади, бир ҳафта давомида респондентлар нимани кўришаётгани, эшитаётгани ҳақида кундалик юритишади. Натижалар эса таҳлил қилиниб, хулосаланади. Бундай таҳлиллар ҳар ҳафта ўтказилади. Телевидениеда эса обуначиларнинг телевизорларига электрҳисоблагич ўрнатилиб, у ҳар бир дастурни қачон ва неча маротаба кўрилганлигини қайд этиб боради. Албатта, биз учун болаларнинг фикри ҳам муҳим. Чунки улар учун алоҳида теле- ва радиоканаллар фаолият юритишади. Улар учун алоҳида ҳисоблагич ишлаб чиқилган бўлиб, тўрт ёшдан бошлаб болакай ўзи учун мўлжалланган дастурни кўраётганида пультдаги алоҳида тугмачани босади. Бунда биз катталардан назорат қилишларини илтимос қиламиз. 2017 йилдан бошлаб эса аналог ва рақамли телекналларни кўришда болалар ўзларини қандай тутишларини ўргана бошладик. Бу жамият қандай ўзгараётганлигини ва болаларнинг эҳтиёжлари нималардан иборат эканлигини билиш имконини беради. Айни пайтда, ногиронлиги бор инсонлар билан ишламоқдамиз. Жамиятимизда бундай инсонлар 20 фоизга яқин кўрчаткични ташкил этади, аммо ҳозирча каналларимиздаги кўрсатувларнинг атиги 3 фоизигина улар учун мўлжалланган. Ҳужжатли фильмлар эса аксарият ҳолларда аудитория талаби билан ишланади. Бизнинг асосий мақсадимиз Буюк Қироллик ҳудудида яшовчи ҳар бир инсонга, у ким бўлишидан қатъи назар хизмат кўрсатишдир.\nВВС журналисти фаолиятига қандай талаблар қўйилади?\nВВСда ахборот журналистлар томонидан қуйидаги тамойилларга асосланган ҳолда тайёрланади: ҳақиқат ва аниқлик, холислик ва мустақиллик, жамият манфаатларини устун қўйиш ва ўз аудиториясига ҳисобот бериш. Мазкур талабларга ҳар бир журналист риоя қилади. Ахлоқий қоидаларга эса инсонни камситмаслик, одамларга нисбатан атамаларни ишлатишда эса эҳтиёт бўлиш лозим. Қуйида айнан ВВС журналистлари риоя этадиган бир нечта қоидани келтирамиз:\nрепортер касбий фаолиятидан келиб чиққан ҳолда фикрини билдириши\nмумкин; яхши журналистика жамиятнинг турли қатламларида у ёки бу ҳодиса, воқеа ҳақида фикрини шакллантира олади;\nинтервью қатъий ва ўзаро ҳурматга асосланган бўлиши лозим;\nаудитория фикрини доимо инобатга олиш зарур;\nтелетомошабин, радиотингловчини ҳеч қачон алдаманг.\nНаргис ҚОСИМОВА тайёрлади.\nАввалгиси: МЕДИАЭКОЛОГИЯ: АХБОРИЙ МУҲИТНИНГ СОФЛИГИ МАСАЛАЛАРИ\nНавбатдаги:ГУМАНИТАР ТАЪЛИМ ФОРУМИ


Мамлакатимиздаги барча таълим даргоҳларида “Ягонасан, муқаддас Ватаним, севги ва садоқатим сенга бахшида, гўзал Ўзбекистоним!” шиори остида “Мустақиллик дарслари” ўзгача руҳда, кўтаринки кайфиятда бўлиб ўтди. Бу йилги “Мустақиллик дарслари” истиқлол йилларида халқимиз эришган улкан ютуқ ва марралар ҳамда Президентимиз Ислом Каримовнинг шу йил 15-16 май кунлари Самарқанд шаҳрида “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуида бўлиб ўтган халқаро конференцияда сўзлаган маърузаси мазмун-моҳиятига бағишланди.\nЎзим ҳам бир нечта мактаб, академик лицей ва олий ўқув юртларида ўтказилган “Мустақиллик дарслари”да иштирок этдим. Қўқон давлат педагогика институти, Наманган давлат университети, Ўзбекистон Миллий университети, Қўқон шаҳридаги тиббиёт коллежида бўлиб ўтган тадбирлар жўшқинлиги билан айрича таассурот қолдирди. Хусусан, Қўқон давлат педагогика институтидаги машғулотларда талабалар Президентимизнинг “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги маърузасидан жуда таъсирланганини айтишди. Чунончи, ёшлар мактаб ва лицей ўқув дастурлари ҳамда олий таълим дарсликлари орқали улуғ аждодларимизнинг ҳаёти ва илмий мероси бўйича маълумотга эга бўлган эсалар-да, аммо бизнинг юртимиздан етишиб чиққан ушбу аллома бобокалонларимиз Европа илм-фанининг юксалишига ўз илмий асарлари билан устозлик қилганликларини Юртбошимизнинг Самарқанддаги маърузасидан кейин батафсил ва асосли тарзда англаб етишганини тўлқинланиб гапиришди. Масалан, Президентимиз нутқида Аҳмад Фарғоний бобомиз ҳақида ўта муҳим факт ва мисоллар келтирилган. Бу бобокалонимиз томонидан IX асрда яратилган “Астрономия асослари” фундаментал асарида оламнинг тузилиши, Ернинг ўлчови ҳақидаги дастлабки маълумотлар, сайёрамизнинг шарсимон кўринишга эга экани хусусидаги далиллар мавжуд бўлиб, мазкур китоб XVII асрга қадар Франция, Италия, Англия сингари бир қатор Европа университетларида астрономия бўйича асосий дарслик сифатида ўқитиб келинган. Буюк географик кашфиётлар даврида Колумб, Магеллан ва бошқа саёҳатчиларнинг кашфиётлари учун илмий асос бўлиб хизмат қилган.\nПрезидентимиз маърузасида келтирилган бундай ёрқин мисоллар талаба-ёшлар, ўқувчиларимизни беҳад ғурурлантирди. Бу ғурурни уларнинг юз-кўзидан, айтаётган сўзидан яққол англадик.\nБошқа таълим муассасаларига борганимизда ҳам Истиқлол меъмори ташаббуси билан маънавий меросимизни қайта тиклаш, кўз қорачиғидек асраб-авайлаш, улуғ боболаримизнинг хоки ётган жойларни муқаддас қадамжоларга айлантириш, жаҳон илм-фани ривожига улкан ҳисса қўшган алломаларимизнинг номларини эъзозлаш, асарларини ўрганишга оид кенг кўламли ишларга қўл урилгани, бундай ёруғ, дориламон кунларга минг машаққатлар эвазига эришилгани таъсирчан мисоллар ёрдамида атрофлича тушунтирилди.\nБиз қарийб бир асрлик мустабид сиёсат исканжасида ўзимизнинг шонли тарихимиз, буюк аждодларимизнинг жаҳон цивилизациясига қўшган ҳиссасини, мухтасар айтганда, ким эканлигимизни дунёга маълум қилишдан маҳрум эдик. Бизнинг халқимизга шу даражада хавотир билан қаралардики, чет эл олимлари билан юзма-юз бўлиб қолмаслигимиз учун барча “имконият”ларни ишга солар эдилар. Мустақилликнинг илк кунлариданоқ Юртбошимизнинг миллий қадриятларимизни тиклаш бўйича олиб борган мардона кураши бугун ўз натижасини бермоқда. Биз мардона кураш иборасини бежиз тилга олмадик. Чунки бизнинг тарихимиз, маънавий мулкимиз дунё эътиборида шу даражада қасддан чалкаштириб ташланган эдики, уни жой-жойига қўйиш ва эътироф эттириш узоқ, машаққатли курашни ва кўкрак билан тутиб ҳимоя қилишдек оғир вазифани елкага олишни талаб қилар эди. Бугун мустақиллик йилларида шу йўналишда амалга оширилган ишлар кўламига назар солар эканмиз, узоқни кўзлаб, мунтазам равишда олиб борилган ишлар натижасида қадим маданиятимиз ва мустақиллик даври орасидаги камситилиш ҳамда беписандлик асри асоратлари деярли йўқолганини англаймиз. Бу — халқимизнинг оламшумул ғалабаси! Бу — буюк бобокалонларимиз, азиз авлиёларимизга кўрсатилаётган беқиёс эҳтиромнинг амалдаги исботи! Бу — бугунги ва эртага етишиб келадиган ёш авлод қўлига берилган мангу ҳужжатдир.\nПрезидентимиз мамлакатимиз мустақиллигининг йигирма уч йиллигига бағишланган тантанали маросимдаги табрик сўзида “Биз кеча ким эдигу бугун ким бўлдик?” деган ҳаётий мулоҳазага алоҳида урғу бердилар. Дарҳақиқат, айни дамда ҳар бир юртдошимизнинг турмуш тарзи, уларнинг онгу тафаккуридаги ўзгаришлар, мамлакатимизда амалга оширилаётган ислоҳотлар, янгиланишларни кузатиб, 23 йил ичида босиб ўтган йўлимиз, чиндан ҳам, ҳавас ва ҳайратга арзийди, деб бемалол айта оламиз.\nМамлакатимиз, таъбир жоиз бўлса, бугун улкан қурилиш майдонига айланган. Бирор бир соҳани ажратиб кўрсатишга одам қийналади. Қайси соҳага қараманг, жадал суръатлар билан иш бораётганини кўрасиз. Айниқса, дунё халқлари ва сиёсатдонлари эътироф этган “ўзбек модели”нинг нақадар ҳақ ва ҳаётий эканлигига яна бир карра имон келтирдим. Мана, масалан, кейинги йилларда бунёд этилган замонавий умумтаълим мактаблари, касб-ҳунар коллежларию академик лицейларни олайлик. Уларни кўриб кўзимиз қувнайди, дилимиз яйрайди. Чунки бугунги таълим даргоҳлари аввалгилари билан солиштирилганда, ер билан осмончалик фарқ қиладиган жиҳатлар кўзга яққол ташланиб қолади. Энди шу ўринда бир саволни ўзимизга берайлик: бу замонавий бунёдкорлик ишлари, ислоҳот ва ўзгаришлар ўз-ўзидан амалга ошдими? Ёки бирор тасодиф туфайли пайдо бўлиб қолдими? Йўқ, асло йўқ! Бунинг ортида оғир меҳнат, юрт ва халқ тақдири, келажаги ўйловида ўтказилган ҳаловатсиз кечалар, тинимсиз изланишлар, Президентимизнинг пухта ва оқилона сиёсати турибди.\nЎтган йили Лондонда ўтказилган “Таълим вазирларининг жаҳон саммити”да қатнашдик. Лотин Америкаси, Африка қитъасидаги мамлакатлардан келган таълим вазирларининг нутқларида бир овоздан таълим соҳасига давлатнинг эътиборсизлиги, ўқув муассасаларининг молиявий ночорлиги, саводсизлик фоизининг ошиб бораётганлиги таъкидланди. Тўғриси, бу борада ўзимизда олиб борилаётган ишларни қиёслаб, қалбим тўлқинланиб кетди. “Мустақиллик дарслари”да ана шу қиёсни келтирганимизда, ёшлар узоқ қарсак чалиб туришди. Фақат бу эмас. Юртимизда олиб борилаётган ҳар бир ислоҳот кўламларини хориждаги давлатлар билан таққослаганимизда, йигит-қизлар гулдурос олқишлар билан ўз ҳиссиётларини билдириб турдилар.\nСўз ва амал уйғунлиги эзгу ташаббусларга қанот беради. Шу боис комил ишонч ва фахр билан айтамизки, бахтиёр фарзандларимиз Президентимиз Ислом Каримовнинг “Ўрта асрлар Шарқ алломалари ва мутафаккирларининг тарихий мероси, унинг замонавий цивилизация ривожидаги роли ва аҳамияти” мавзуидаги маърузасини ўқиш ва ўрганиш орқали юртимиз қандай улкан ва ноёб бойликлар макони, азиз авлиёлар, буюк алломалар, олиму мутафаккирлар Ватани эканини, биз қандай бетакрор мерос, қандай улуғ зотларнинг вориси эканимизни тушуниб етмоқда. Бу эса нафақат мамлакатимиз ёшлари, шу билан бирга, барчамизнинг ҳеч кимдан кам эмаслигимизни, аксинча бошимизни баланд кўтариб яшашга ҳақли эканлигимизни ифодалайди.\nМирзо Улуғбек номидаги Ўзбекистон Миллий университетининг\nМазкур рукндаги бошқа мақолалар: « Қисқа сатрларда\tБарчаси — фарзандлар камоли учун »


Ислом тараққиёт банкига янги президент сайланди - Баҳоуддин Нақшбанд ёдгорлик мажмуаси маркази\nИслом тараққиёт банкига янги президент сайланди\n26 июл 2021 й.\nШу йил 20 июль куни Ислом тараққиёт банки (ИТБ), Бошқарувчилар Кенгаши раиси, Ўзбекистон Республикаси Бош вазирининг ўринбосари – инвестициялар ва ташқи савдо вазири С.Умурзаков ИТБ Гуруҳининг Бош котибияти тасдиғига мувофиқ, Бошқарувчилар Кенгаши Саудия Арабистони Подшоҳлиги томонидан таклиф этилган номзод – доктор Муҳаммад Сулаймон ал-Жассирни ИТБнинг янги президенти лавозимига беш йил муддатга сайлаш тўғрисида сиртдан қарор қабул қилганлигини эълон қилди.\nБошқарувчилар Кенгаши ҳамда Икки муқаддас масжид ходими, Подшоҳ Салмон ибн Абдулазиз Ол Сауд ва Саудия Арабистони Подшоҳлиги ҳукуматига ИТБни ташкил этилганидан буён қўллаб-қувватлаб келаётгани учун ўзининг чуқур миннатдорлигини билдириши хусусида қарор қабул қилди.\nҚарорда доктор Бандар ибн Муҳаммад Ал-Ҳажар Жаноби Олийлари томонидан сайланганидан буён ИТБ тузилмалари ва ИТБ Гуруҳи олдида амалга оширилган мукаммал фаолияти ҳамда ўтган давр мобайнида жаҳон молия бозорларидаги молиявий ташкилотлар орасида ўз мавқеини кўтаришга имкон берган улкан муваффақиятлари Банк Бошқарувчилари Кенгаши томонидан эътироф этилгани ва юқори баҳолангани акс эттирилган.\nМаълумот учун, янги президент – Муҳаммад Сулаймон ал-Жассир Калифорния университетида иқтисодиёт бўйича фалсафа доктори (PhD) даражасини олган. 2009-2011 йилларда Саудия Арабистони Марказий банки раиси, 2011-2015 йилларда Саудия Арабистони иқтисодиёт ва режалаштириш вазири лавозимларида ишлаган; айни пайтда подшоҳлик Вазирлар Кенгаши Бош котибиятида маслаҳатчи сифатида фаолият юритмоқда.\nИТБ – 57 та ҳиссадор аъзо иштирокидаги, ислом молиясини қўллаб-қувватловчи халқаро молиявий институт. 1973 йилда ташкил этилган, бош штаб-квартираси Жидда шаҳрида.\nKun.uz маълумотига кўра, ушбу банк – Ўзбекистоннинг асосий 10 та кредиторлари қаторида туради. 2021 йил 1 апрель ҳолатига, Ўзбекистон давлат ташқи қарзининг 0,9 млрд доллари Ислом тараққиёт банкига тўғри келади.


31 июл 2021, Тошкент вақти: 04:53\nМосквада ўзи энагалик қилаётган қизалоқни ўлдиргани учун судланган ўзбекистонлик Гулчеҳра Бобоқулова суд ҳукми кучга кириши муносабати билан мажбурий руҳий даволанишга жўнатилди.\nБу ҳақда Интерфакс агентлигига 23 январь куни Москва прокуратураси расмийси Елена Россохина маълум қилди.\nБобоқуловга нисбатан суд ҳукми ўтган йилнинг 24 ноябрида чиқарилган эди. Шу кунгача бу ҳукм устидан аппеляция шикояти берилмаган. Шунинг учун ҳам ҳукм кучга кирган, деб ҳисобланади.\nГулчеҳра Бобокулова ўтган йили февралида Москвада ўзи энагалик қилаётган қизни аввал бўғиб ўлдириб, кейин бошини олган. У Москва кўчаларида қизнинг бошини кўтариб юрган пайтда қўлга олинган эди.\nСуд уни руҳий носоғлом деб топган.


ЎФФ делегацияси ФИФА Конгрессидаги иштирокини якунлади / CHAMPIONAT.asia\n12:25Рейтинг. "Олтин бутса" учун курашда Мбаппе Мессидан ўтиб кетиши мумкин, аммо... 2 12:10Боливияда трагедия 5 12:07Спортчилар ижтимоий тармоқларда 1 11:56Месси фаолиятида олтинчи марта бир мавсумда 50та ва ундан кўп гол урди 6 11:51Франция чемпионати рамзий терма жамоаси эълон қилинди 1 11:49Зидан: "Агар менда 4та ўзгариш имконияти бўлганда ҳам, Бэйлни туширмасдим" 11 11:15Гаттузо: "Милан"да қолишга умид қиляпман" 6 11:11Карикатура: Гвардиола Англияда бошқа мураббийларга "нон" қолдирмади 9 10:59Olamsport: Бугун Истомин "Ролан Гаррос"да ўйнайди, Самарқандда 25 000 киши иштирокидаги тадбир 0 10:50"Андерлехт" 55 йиллик анъанани бузди 1 10:40Омар Моманидан янги карикатура: "Манчестер Сити" Англиядаги барча совринни қўлга киритди 5 10:20Роналду "Ювентус"да Контени кўрмоқчи эмас 9 09:50Мбаппе кутилмаган баёнот берди 30 09:40Францияда мавсумнинг энг яхши мураббийи маълум бўлди 1 09:25Даврон Файзиев: “Муҳими – ҳимояда ётиб олганимиз йўқ” 7\nЎФФ делегацияси ФИФА Конгрессидаги иштирокини якунлади\n12 июн 2014 19:18\nЎзбекистон Футбол Федерацияси делегацияси Бразилиянинг Сан Паулу шаҳридаги ФИФАнинг 64-Конгрессидаги иштирокини якунлади.\nУч кишидан иборат Ўзбекистон Футбол Федерацияси делегацияси ФИФА Конгресси доирасида дунё футбол уюшмалари билан учрашиб ўзаро фикр алмашди. ЎФФ Президенти Мираброр Усмонов ташриф доирасида ОФК президенти Шайх Салмон Иброҳим бин Ҳалифа, УЕФА президенти Мишель Платини билан учрашди.\nЎФФ Президенти, шунингдек, Япония, Корея, Қатар, Иордания, Арманистон, Грузия каби футбол уюшмаси вакиллари ва раҳбарлари билан учрашди.\nМаълумот ўрнида, ОФКнинг навбатдан ташқари, ФИФАнинг 64-Конгрессида ЎФФдан 3 киши - ЎФФ президенти Мираброр Усмонов, ЎФФ биринчи вице-президенти Сардор Раҳматуллаев ва ЎФФ матбуот хизмати бошлиғи Санжар Ризаев қатнашди. ЎФФ делегацияси барча футбол уюшмалари вакиллари қатори бугун Сан-Паулуда шаҳида бўлиб ўтадиган Жаҳон чемпионатининг очилиш маросими ва учрашувини томоша қилади.\nСан-Паулуда бўлиб ўтадиган Жаҳон чемпионати очилиш учрашуви - Бразилия-Хорватия учрашувидан сўнг ЎФФ делегацияси Дубай орқали 14 июн куни куннинг иккинча ярмида Тошкентга учиб келади.


"Руҳнома"нинг руҳи учди\n03 декабр 2020, Тошкент вақти: 03:44\nБиринчи сентябрдан бошлаб Туркманистондаги олий ўқув юртларида мамлакатнинг биринчи президенти Сапармурод Ниёзовнинг "Руҳнома" китобини ўқув предмети сифатида ўрганиш тўхтатилади.\nБу ҳақда Россиянинг "Новости" ахборот агентлиги хабар қилди.\nШундай қилиб, марҳум президент ўз қўли билан ўзи учун қуриб, ўзи ўтириб олган шоҳсупадан яна бир поғонага туширилди.\n“Руҳнома” 2001 йили ёзилган ва ўқувчи қўлига етиб бориши биланоқ унга "китобларнинг китоби", "муқаддас китоб" , деб нисбат берила бошлаганди.\nМуаллифнинг ўзи "Руҳнома"нинг бош тарғиботчиси бўлган эди. У ҳатто\n“Менга Аллоҳ айтиб ёздирди, деган ишораларни ўз китобида айтган. Демак, Аллоҳдан унга ваҳий келганмиш ва у бу китобни ёзганмиш”, деб эслайди муҳожиратда яшаётган ўзбекистонлик олим, Низомий номидаги Тошкент давлат педагогика университетининг собиқ доценти Абдулла Абдураззоқ.\nҚуръони каримга тенг, деб иддао қилинган "Руҳнома" ёзиб битирилган кун – 12 сентябрь Туркманистонда миллий байрам, деб эълон қилинганди.\n"Руҳнома"ни ҳар бир туркманистонлик сотиб олиши ва ўқиб чиқиши шарт қилиб қўйилди. Мактабларда, олий ўқув юртлари ўқув дастурларига у мажбурий предмет сифатида киритилди.\nМана, бугунга келиб, Туркманистоннинг янги раҳбарияти "Руҳнома"ни батамом ўтга ташламаган бўлса-да, уни ўргатиш ва ўрганиш кўламини кескин қисқартирмоқда.\nХўш, шундай бўлишини Туркманбоши билмасмиди?\n"Биларди,- дейди Абдулла Абдураззоқ. - Халқимизда “Менинг нафсим балодур, ёнар ўтга солодур”, деган матал бор. Аввало, нафс масаласи ва ўзини имкон қадар тарғиб қилиш, ўзини ёйиш. Бундай тутумнинг илдизларини эса коммунизмдан, унинг асосчиларидан излаш жоиз. Бу анъананинг тамал тошини Ленин қўйган. Унинг 25 томлиги амалга минаман деган ҳар бир одамнинг уйида тахланиб турар эди”.\nКейин Сталин, ундан кейин Хрушчёвнинг китоблари тўтиё қилинди. Брежневнинг "Кичик ер", "Тикланиш" ва яна алламбало китоблари эса кечагигина гап.\nЎзбекистонда ҳам коммунистлар бошлаб берган анъана – давлат раҳбари айтган ҳар бир гапни ҳар қандай шубҳадан холи, мутлақ ҳақиқат, ҳар бир китобини дастуриламал деб билиш анъанаси давом этмоқда.\n“Демак, ҳозирги раҳбарларимиз мутлақо коммунистик режимнинг содиқ меросхўрлари”,- дейди Абдулла Абдураззоқ.\nФикрини давом эттирар экан, олим шахсга сиғинишнинг "Руҳнома" сингари атрибутлари постсовет ҳудудларда такрор-такрор пайдо бўлиши касалликдир, деган хулосага келади ва бу касаллик коммунистик тизим хасталиги эканини, ундан қутулмагунча халқ мустақил ҳам, озод ҳам, эркин ҳам бўла олмаслигини айтади.\nТуркманистоннинг янги президенти ўзидан аввалгиси амалга оширган ишларни бирин-кетин ислоҳ қилаётган экан, бу балки ўша касалликдан қутулишга ҳаракатдир? Қолаверса, Қурбонқули Бердимуҳаммедов доктордан чиққан президент?!\nЛекин шундай эканлигига туркман мухолифати ишонмайди. Масалан, Туркманистон Марказий банкининг собиқ раҳбари, Туркманбоши даврида қувғинга учраган, янги президент даврида ҳам ватанга қайтишига изн берилмаган Худойберди Ўрозов “бир диктатор кетиб, ўрнини бошқаси эгаллаяптгани"ни билдирди.\n"Туркманбошилик нафақат такрорланиши мумкин, афсуски, аллақачон такрорланаяпти. Агар Низовнинг 90-йиллардаги туркманбошилик учун қилган ҳаракатларини кўрсангиз, худди шу ҳаракатларни ҳозир Бердимуҳаммедов такрорлаяпти”,- дейди Х.Ўрозов.\nАгар шу гап рост бўлса, тинглаганингиз лавҳа бир неча йилдан сўнг яна бир марта ёзилади. Фақат китоб номи ва муаллиф исми ўзгаради.\nҲозирча эса "Руҳнома" учраб қолса, битта олиб китоб жавонингизга қўйиб қўйинг. Эртага тополмай қоласиз.


Яшаш учун қулай шароит яратиш йўлида\nЙилнинг энг фаол банклари аниқланди\nБу ҳақда ёзган эдик\nҲисоблагични қачон алмаштирай?\nРаис ҳисоблагични алмаштиришни буюряпти\nМол-мулкка бўлган ҳуқуқлар нотариус орқали қўлга киритилади\n1 мартдан бошлаб янги қоидалар амал қилади\n«Қизил чироқ» учун – ЭКИҲнинг 5 баравари\nФаромушлик касри ёки масъулиятсизликнинг чеки борми?\nГазета Норма маслахатчи / 2016 год / № 05 / Бу ҳақда ёзган эдик\nУй-жой-коммунал хўжалиги (УКХ) муаммолари ҳал этилиши учун истеъмолчилар ва коммуналчилар ўзаро эҳтиромли, янада масъулиятли бўлишлари, қонунни ҳурмат қилишлари керак бўлади. Уйлар иссиқ, ёруғ, шинам бўлиши, шикоят қилиш ўрнига фуқаролар фақат коммуналчиларга ғамхўрлик ва эътибор учун раҳмат айтишлари – муддаомиз. Эҳтимол, УКХ соҳасида бундай эзгу хаёллар амалга оширилиши ғоятда мураккаб бўлса керак. Бироқ кўп жиҳатдан унинг муваффақиятлари, демак, бизнинг уй-жой-коммунал жиҳатдан фаровонлигимиз нафақат тармоқ ходимларига, балки ўзимизга ҳам боғлиқдир. Келинг, ҳаммамиз биргаликда ҳаракат қилайлик...\n2015 йилда УКХ соҳасида қонун ҳужжатларини такомиллаштириш иши давом эттирилди. Ўтган йил Аҳолига коммунал хизматларни кўрсатиш қоидалари (ВМнинг 15.07.2014 йилдаги 194-сон Қарори билан тасдиқланган, бундан кейин – 194-сон Қарор) – иссиқ ва совуқ сув таъминоти ташкилотлари, қаттиқ ва суюқ маиший чиқиндиларни йиғиш ва олиб чиқиб кетиш корхоналари ишининг самарадорлигини оширишга, уларни молиявий соғломлаштириш, хизматлар сифатини оширишга йўналтирилган жуда муҳим, орзиқиб кутилган ҳужжатни қўллаш учун ўзига хос синов майдонига айланди. Қоидаларда УКХдаги ўзгарган шароитларни ҳисобга олган ҳолда ушбу соҳаларда ҳуқуқий муносабатлар барча субъектларининг ҳаракат дастури белгиланган. Шикоятларнинг камайганлиги ҳам шундан далолат беради.\nЎтган йил охирига келиб сув таъминоти ва канализация ташкилотларини ривожлантиришнинг асосий йўналишларини амалга ошириш чора-тадбирларини белгилаган дастурий ҳужжат – Вазирлар Маҳкамасининг 30.10.2015 йилдаги 306-сон Қарори қабул қилинди. Маиший истеъмолчиларнинг электр энергиясини ҳисобга олиш приборларини қиёслашдан ўтказиш тартиби тўғрисидаги низом (АВ томонидан 1.12.2015 йилда 2736-сон билан рўйхатдан ўтказилган) электр энергияси истеъмолчиларига электр ҳисоблагичларни қиёслаш механизмини батафсил очиб берди. Махсус Низомга (АВ томонидан 24.11.2015 йилда 2733-сон билан рўйхатдан ўтказилган) мувофиқ телекоммуникация операторлари (провайдерлари)нинг ХУМШ билан ўзаро ҳамкорлик қилиш тартиби белгиланди.\nУКХга оид таҳририятга қилинган мурожаатларнинг ярмидан кўпи газ таъминоти билан боғлиқ. Монополияга қарши қўмитанинг маълумотларига кўра, улар ушбу идорага шикоятлар орасида ҳам барқарор тамойил касб этган. Бу ҳол соҳа ҳуқуқий жиҳатдан етарлича тартибга солинмаганлигини кўрсатади. Ўзбекистон Республикаси ҳудудида маиший мақсад газдан фойдаланиш қоидалари (АВ томонидан 14.10.1997 йилда 370-сон билан рўйхатдан ўтказилган) қарийб 20 йил аввал қабул қилинган. Ўшандан бери тармоқда жуда катта ўзгаришлар юз берди, у ўзига хос соҳа саналади. Вақт истеъмолчилар ва етказиб берувчиларнинг муносабатларида янги йўналишлар ва механизмларни ишлаб чиқишни, улар томонидан қонун ҳужжатлари бузилиши ва турли суиистеъмолликлар содир этилганлиги учун жавобгарликни кучайтиришни талаб қилади.\nЙил мобайнида биз УКХдаги барча муаммолар тўғрисида истеъмолчилар – коммуналчилар билан ўзаро муносабатларнинг энг заиф ва ҳимоя қилинмаган бўғини ҳуқуқларининг устуворлиги нуқтаи назаридан туриб ёздик. Кўп масалаларни газета Монополияга қарши қўмитанинг қўллаб-қувватлаши билан кўтариб чиқди. Биз коммунал хизматлар истеъмолчиларининг ҳуқуқларини ҳимоя қилиш бўйича биргаликдаги акцияларда иштирок этдик. Ўтган йилдаги мурожаатларни умумлаштириб, УКХдаги муҳим муаммоларни кўриб чиқамиз, уларни ҳал этиш йўллари тўғрисида ўйлаб кўрамиз.\nЎтган йили ҳисоблагичлар ўз вақтида қиёсланмаганлиги cабабли етказиб берувчилар тўловларни асоссиз ҳисоблаганликлари хусусидаги истеъмолчиларнинг шикоятлари сони қисқарди. Фуқароларнинг хабардорлик даражаси янада ошди, улар қиёслашлар ўртасидаги оралиқнинг тугашини кузатишяпти. Бироқ асосийси – газ, совуқ ва иссиқ сувни ҳисобга олиш асбобларини қиёслаш механизми ишлай бошлади. Худди шундай регламент электр ҳисоблагичлар учун ўрнатилган. Ҳужжатларда етказиб берувчиларнинг қиёслашлар ўртасидаги оралиқ тугашидан 30 кун аввал истеъмолчиларни қиёслаш зарурлиги тўғрисида ёзма равишда хабардор қилиш мажбурияти назарда тутилади. Бироқ улар қонунчиликни бузган ҳолда буни ҳар доим ҳам қилавермайдилар.\nҲисоблагичларни қиёслаш таомили истеъмолчилар, айниқса кекса кишилар учун ноқулай, мураккаб, малол келадиган таомил бўлиб қоляпти. Уни ўтказиш учун етказиб берувчига ҳисобга олиш асбобини жойидан олиш тўғрисида ариза билан мурожаат қилиш, сўнгра унинг вакилини кутиш, кейин эса у жойидан олган ҳисоблагични метрология хизматига олиб бориш, кейин уни у ердан олиш ва ўрнатиш тўғрисида ариза билан етказиб берувчига яна келиш лозим. Амалиётда ушбу жараён кўпинча чўзилиб кетади.\n1. Қиёслаш таомилини бирхиллаштириш учун уни «бир дарчадан» ўтказиш механизмини ўрнатиш керак. Бунинг учун барча коммунал хизматлар етказиб берувчиларининг ҳисобга олиш асбобларини қиёслаш бўйича хизматлар кўрсатувчи ягона марказини ташкил этиш лозим, марказ муайян сумма эвазига барча белгиланган таомилларни амалга оширишни ўз зиммасига олган бўлар эди. Истеъмолчида танлов бўлиши керак: ё у қиёслашни юқорида баён этилган чизма бўйича ўтказади ёки уни сансалорлик, ташвишдан озод қиладиган ягона марказга мурожаат қилади.\n2. Кўчма қурилмалар ёрдамида жойнинг ўзида ҳисоблагичларни қиёслашдан ўтказишни муаммони ҳал этишнинг стратегик йўналиши деб белгилаш. Сув ўлчагичларни қиёслашда бундай имконият тақдим этиляпти.\nМаълумотларни базага киритмаслик\nЎтган йили оила таркиби, турар жой майдони ва бошқалардаги ўзгаришлар тўғрисида ахборот электрон базада йўқлиги сабабли коммунал хизматларга асоссиз ҳисобланмалар юзасидан истеъмолчиларнинг шикоятлари етакчи ўринларни ишғол қилди. Ҳатто истеъмолчилар ушбу маълумотларни тақдим этганларида ҳам улар кўпинча базага киритилмас эди, уларни киритишни «унутиб» қўйишарди.\nҚиёслаш муаммосининг янги қирраси яққол кўзга ташланди. Бу – етказиб берувчига қиёслаш ўтказилганлиги тўғрисидаги сертификат нусхаси тақдим этилмаганлиги туфайли қилинган ноқонуний ҳисобланмалардир. Бундай ҳуқуқбузарликлар миқдори бўйича газ таъминоти ташкилотлари етакчилик қилади. Улар абонентларга бир неча йил учун улкан қарзларни фаол тарзда қайд этиб, уларнинг қандай вужудга келганлиги тўғрисида уларни хабардор қилмаганлар. Етказиб берувчилар сертификатларнинг нусхаларини жуда кеч талаб қилганлар. Қонун ҳужжатлари билан белгиланган қиёслаш механизми сертификат нусхасини етказиб берувчига тақдим этиш зарурлигини назарда тутмайди, у эса истеъмолчини бундан хабардор қилмайди. Бунинг устига, сертификат тақдим этиш чоғида сохта қарз бекор қилинмаган. Кўпинча иш шундай даражага борганки, қўлида сертификат бўлган истеъмолчилар ҳисоблагичнинг қиёслашдан ўтказилганлигини исботлашга мажбур бўлганлар!\n1. Газ ва бошқа энергия манбаларини ҳисобга олиш асбобларини қиёслашдан ўтказиш тартибига истеъмолчини етказиб берувчига сертификат нусхасини тақдим этиш зарурлиги тўғрисида мажбурий хабардор қилиш бандини киритиш. Ҳисобга олиш асбоби жойидан олинаётганда етказиб берувчи бу ҳақда абонентни ёзма равишда хабардор қилиши керак. У қиёслашдан кейин ҳисоблагични ўрнатиш ва улаш чоғида сертификатнинг мавжудлигини текшириши ва у ҳақдаги маълумотларни базага киритиши янада мақсадга мувофиқдир.\n2. «Ўзстандарт» агентлигида аккредитация қилинган, қиёслашни ўтказадиган лабораториялар сертификатнинг асл нусхасини истеъмолчига беришлари, унинг кўчирма нусхасини эса электрон шаклда етказиб берувчига жўнатишлари мумкин. Ушбу тартибни «Ўзстандарт» билан у аккредитациялаган лабораториялар ўртасидаги лицензия битимида назарда тутиш мумкин.\n3. Қиёслашни ўтказиш учун «бир дарчадан» механизмини ишга туширишда сертификат нусхасини етказиб берувчига истеъмолчининг иштирокисиз топшириш.\nБир неча йил учун қарзнинг ҳисоблаб ёзилиши\nКўпинча етказиб берувчилар истеъмолчиларга бир неча йил учун қарзни ҳисоблаб ёзиб, уларни қарзлари борлиги тўғрисида ўз вақтида хабардор қилмайганлар. Абонентлар коммунал хизматларнинг жорий истеъмоли учун ҳақ тўлаганлар, айни вақтда уларда бир вақтлар пайдо бўлган қарз пеня ва тарифларнинг ўсиши ҳисобига кўпаяверган.\nУй-жой кодексининг 134-моддасида белгиланишича, коммунал хизматлар учун мажбурий тўловлар ҳар ойда ўтган ойдан кейинги ойнинг 10 кунидан кечиктирмай тўланиши керак. Коммунал хизматлар кўрсатиш қоидаларида эса тўлов амалга оширилмаган тақдирда етказиб берувчи абонентни тўловни амалга ошириш зарурлиги тўғрисида белгиланган муддатда хабардор қилиши кераклиги назарда тутилган.\n1. Абонент жорий даврда (календарь йил) тўланган суммалардан ортиқча қарзи борлиги тўғрисида ўз вақтида хабардор қилинмаганда у қарзни тўлашдан озод қилинишини белгилаш.\n2. Етказиб берувчилар талаб изҳор этилганидан аввалги кўпи билан 3 йил учун қарзни тўлаш талабини изҳор этиш ҳуқуқига эгалигини белгилаш. Бу судларни ортиқча юкдан озод қилиш, етказиб берувчининг қарздорга нисбатан даъво билан судларга ўз вақтида мурожаат этишини рағбатлантириш имконини беради.\nҚонун ҳужжатларидаги номувофиқликлар ХУМШ фаолияти ва хусусий мулк ҳуқуқини муҳофаза қилишда жиддий муаммоларни юзага келтиради. Уй-жой кодекси (126, 132-моддалари) ва «Хусусий уй-жой мулкдорларининг ширкатлари тўғрисида»ги Қонун (бундан кейин – ХУМШ тўғрисидаги Қонун) кўп квартирали уйлар жой мулкдорлари зиммасига уйга туташ ер участкасини сақлаш мажбуриятини юклайди.\nЕр кодексининг 10-моддасида «ер участкаси» тушунчаси ер фондининг қайд этилган чегарага, майдонга, жойлашиш манзилига, ҳуқуқий режимга эга бўлган қисми сифатида белгиланган. Ер кодексининг 63-моддасида уйлар атрофидаги ер участкалари тўғрисида сўз юритилади.\nТурар жойларни ва уй атрофидаги ерларни сақлаш ва улардан фойдаланиш қоидаларида (ВМнинг 28.06.1994 йилдаги 325-сон Қарорига 3-илова, бундан кейин – 325-сон Қоидалар) кўп квартирали уйлар мулкдорларининг уй атрофидаги ҳудудни сақлаш мажбурияти қайд этилиб, у «мазкур уйга туташиб кетган умумий фойдаланишдаги ерлар» сифатида белгиланган. Турлича атамалар – «туташган» ва «уй атрофидаги» ерни сақлаш бўйича ХУМШ мажбуриятларини эркин талқин этишга олиб келади.\nҚонун ости ҳужжати – 325-сон Қоидалардаги қоида Ер кодексида мавжуд бўлмаган «уй атрофидаги ҳудуд» тушунчасини киритади, бу эса «Норматив-ҳуқуқий ҳужжатлар тўғрисида»ги Қонуннинг 24-моддаси талабларини бузади. Шунингдек хусусий мулк ҳуқуқи бузилади, чунки уй-жой мулкдори зиммасига қонунда назарда тутилмаган қўшимча мажбурият – умумий фойдаланишдаги ерни сақлаш юкланади. Бундан ташқари, мулкий аҳволидан қатъи назар фуқароларнинг тенг ҳуқуқлилиги қоидаси бузилади, чунки якка тартибдаги уй-жойларнинг мулкдорлари умумий фойдаланишдаги ерни сақлашга мажбур эмаслар.\nАмалда бу ХУМШга нисбатан ноқонуний талабларни қўйишга ва ҳокимликларга қарашли бўлган умумий фойдаланишдаги ерлар ҳолати учун уларга жарима солишга олиб келади.\nҚонун ҳужжатларидаги атамалар ва тушунчаларни бирхиллаштириш. Ерни сақлаш Ер кодекси тартибга соладиган ердан фойдаланишга кириши сабабли ер участкаларини тутиб туришга тааллуқли бўлган қонун ости ҳужжатларининг барча талабларини унинг нормаларига мувофиқлаштириш лозим.\nИссиқлик таъминотининг муқобил манбалари\nКўп квартирали уйларда иссиқлик таъминоти хизматлари кўрсатиш қоидалари (194-сон Қарорга 1-илова) қабул қилиниши билан истеъмолчилар иссиқлик таъминоти муқобил манбалардан фойдаланиш имкониятига бўлган умидни йўқотдилар. Ушбу ҳужжат монополиячи манфаатларидан келиб чиқиб масалани қатъий тарзда ҳал қилди: кўп квартирали уйларда иситиш асбобларини уй ичидаги тизимдан узиш-ўзгартириш тақиқланади. Илгари ушбу масаланинг аниқ ечими йўқ эди. «Тошиссиққуввати» ИЧБ УК қуйидаги позицияни эгаллаган эди: бизда иссиқлик таъминотининг марказлаштирилган тизими мавжуд, уни бузиш ва унга аралашиш тақиқланган. Бошқа тузилмалар ҳам масалага анча эҳтиёткорлик билан ёндашиб, аниқ жавоб бермасдилар.\nМонополияга қарши қўмитанинг баҳолашича, иссиқлик таъминотининг муқобил манбаларидан фойдаланишни тақиқлаш истеъмолчиларнинг ҳуқуқларини бузади. Уйдаги иссиқлик таъминоти сифатига таъсир кўрсатувчи, уй ичидаги тизимларга рухсат берилмаган аралашувни истисно этиб, у бошқа кўплаб ғоятда долзарб муаммоларни ечимсиз қолдиради. Масалан, иссиқлик энергияси иссиқлик трассаси охирида жойлашган уйларга бориш йўлида йўқолади. Етказиб берувчи фуқароларни тўлақонли иситиш билан таъминлай олмайди. Уларга сифатсиз хизмат қилинади, бироқ муқобил манбани танлаш ҳуқуқига эга эмаслар. Ахир «Истеъмолчиларнинг ҳуқуқларини ҳимоя қилиш тўғрисида»ги Қонуннинг 4-моддасида товар (иш, хизмат)ни эркин танлаш ва унинг тегишли даражада сифатли бўлиши ҳуқуқи тўғрисида сўзланадику.\nҚонун ҳужжатларига қуйидагиларни назарда тутадиган нормаларни киритиш:\n1) умумий уй тизими ишида салбий акс этмайдиган иситиш тизимини қайта қуриш квартира ичидаги иситиш тизимини демонтаж қилиш ҳисобланмайди;\n2) уй ичидаги тармоқлар ишини бузмаслик имконини берадиган тадбирларни бажариш шарти билан истеъмолчилар марказий иситиш тизимидан узилишлари мумкин.\nНоқонуний қайта режалаштириш\nКўп квартирали турар жойларда хоналарни ноқонуний қайта режалаштириш жиддий муаммо бўлиб қоляпти. «Кўп квартирали уйларда биноларнинг мустаҳкамлигини таъминлайдиган жойларни реконструкция қилиш, қайта режалаштириш ва қайта жиҳозлашни амалга ошириш тартиби тўғрисида низом» деб номланган 1.04.05-06 ШНҚ (Давархитектқурилишқўм томонидан 23.03.2006 йилда 20-сон билан тасдиқланган) бўлишига қарамай, жуда кўпчилик ҳолларда қайта режалаштириш рухсат берувчи ҳужжатларсиз, бинобарин, қонун ҳужжатларининг талабларини бузган ҳолда ўтказиляпти. Ҳужжат амалда фуқароларнинг ўзбошимча қурилишлари учун жавобгар бўлишлари бобида ишламайди. Ўзбошимчалик билан қайта қуришга йўл қўйган шахсларнинг жойни аввалги ҳолатига келтиришга мажбур этилганлиги ҳоллар амалда мавжуд эмас.\nУй-жой мулкдорларига энг яқини ширкатлардир. Шу сабабли ХУМШ тўғрисидаги Қонуннинг 19-моддаси ХУМШ аъзоларининг умумий йиғилишига кўп квартирали уйларда жойларни реконструкция қилиш, қайта режалаштириш ва қайта жиҳозлашни келишиб олиш тартибини белгилаш ҳуқуқини берган. Бироқ ушбу тартибнинг ўзи қандай, у қандай ишлаши керак, бунда ширкатга қандай ҳуқуқлар берилади, у ўзбошимча реконструкцияни назорат қилувчи органлар билан қандай ҳамкорлик қилиши керак? Буларнинг ҳаммасини четда қолдириб, бундай муҳим масалани декларация билан чеклаб қўйган.\n1. Тошкент ХУМШ уюшмаси ва «Ўзкоммунхизмат» агентлиги кўп квартирали уйларда жойларни реконструкция қилиш, қайта режалаштириш ва қайта жиҳозлаш масалаларини квартира эгалари ва ХУМШ билан келишиб олиш тартиби тўғрисидаги низомни ишлаб чиқсинлар.\n2. Маъмурий жавобгарлик тўғрисидаги кодекс ва Жиноят кодексига, бошқа мамлакатларда қабул қилинганидек, жойларни ўзбошимчалик билан реконструкция қилиш, қайта жиҳозлаш ва қайта режалаштириш учун санкцияларни назарда тутадиган норма киритиш. Ҳозирча бизда ушбу ҳаракатлар МЖТКнинг 159-моддасида белгиланган меъёрларнинг амал қилиш доирасига тушади, унда турар жойларни сақлаш ва улардан фойдаланиш, умум фойдаланадиган жойларни санитария ҳолатида сақлаш қоидаларини бузиш, уй-жой фондидан техник фойдаланиш қоидалари ва нормаларини бузиш учун жавобгарлик назарда тутилган.\n3. Назорат қилувчи органлар томонидан ноқонуний реконструкция қилиш, қайта режалаштириш ва қайта жиҳозлаш ҳолларини аниқлаш учун турар жойларнинг мунтазам мониторингини ўтказиб туриш.\nЯшовчиларни ҳисобга олиш\nПрописка қилинган ва ҳақиқатда яшовчи фуқаролар миқдорини аниқлаш билан боғлиқ муаммо амалий ечимни тақозо этади. Кўпинча квартирада 1 киши рўйхатдан ўтказилган бўлади, бироқ унда қонунга зид равишда шартнома тузмасдан кўп миқдорда ижарачилар яшайди. Қўшнилар улар билан кимлар қўшнилигини билишмайди. Ижарачилар 325-сон Қоидаларга риоя этмайдилар. Ҳисоблагич бўлмаса, хизматларга амалда яшаган шахслар сонидан келиб чиқиб ҳақ тўланиши керак. Агар фуқаролар пропискасиз яшашса, тармоққа жуда катта талафот етказувчи коммунал маҳсулотларнинг ҳисобга олинмаган истеъмоли юзага келади. Шу сабабли қонун ҳужжатлари уй-жой эгалари зиммасига ҳисоблагичлар бўлмаган тақдирда етказиб берувчиларни яшовчилар (шу жумладан вақтинча яшовчилар) сонининг кўпайганлиги ёки камайганлиги тўғрисида ёзма хабардор қилиш мажбуриятини юклаган. Масалан, мулкдор бу ҳақда иссиқлик таъминоти ташкилотини юз берган ўзгаришлар кунидан бошлаб 5 иш кунидан кечикмай хабардор қилиши шарт. Бунда етказиб берувчининг, фуқароларнинг ўзини ўзи бошқариш органининг вакиллари ва хонанинг мулкдори ўртасида 3 томонлама далолатнома тузилади (Кўп квартирали уйларда иссиқлик таъминоти хизматлари кўрсатиш қоидаларининг 110-банди). Бироқ ушбу норма ишламаяпти.\nЯшовчиларнинг асоссиз қўшиб ёзилиши бошқа жиддий муаммодир. Масалан, 2 киши прописка қилинган ва яшайди, уларга эса коммунал хизматлар учун беш кишига тўлов ҳисоблаб ёзилади. Ўтган йили ушбу маълумотлар турар жой ва нотурар жойлар мониторингини ўтказиш чоғида аниқлаштирилди. Хусусан, ноқонуний равишда ижарага бериладиган турар жойлар ҳам аниқланди.\nБуларнинг ҳаммаси, албатта, яхши. Бироқ масаланинг ишкал томони ҳам чиқиб қолди. Чунончи, агар мониторинг ўтказувчи бригада квартира эгаси уйда бўлмаган вақтда келса, маълумотлар кўпинча... ишончли ахборотга эга бўлмаган қўшнилар орасида сўров ўтказиш асосида шакллантирилди. Натижада истеъмолчига улар айтганларини рад этишга, жуда кўп миқдорда маълумотлар тўплашга тўғри келди.\n1. Ҳисобга олинмаган коммунал маҳсулотлар истеъмоли масаласи ҳисоблагичлар ўрнатиш йўли билан ҳал этилади. Етказиб берувчилар истеъмолчиларни ҳисобга олиш асбоблари билан жиҳозлаш ишини жадаллаштиришлари лозим.\n2. Коммунал хизматлар кўрсатиш қоидаларига (шартномаларига) тўловларни қўшимча ҳисоблаб ёзиш чоғида яшовчилар, прописка қилинган ва ундан чиқарилган, ҳисобга қўйилганлар ва бошқалар сонини аниқлаштириш етказиб берувчиларнинг мажбурияти эканлиги ҳақида банд киритиш. Улар буни туман ИИБ, маҳалла қўмиталари, ер ресурслари ва давлат кадастри бўйича бўлимлар билан ҳамкорликда ушбу тузилмалар электрон базаларининг маълумотлари асосида амалга оширишлари мумкин.\n3. Мониторинг ўтказиш, уйма-уй юриш, истеъмолчиларни инвентарлаш тартибини прописка қилинган ва амалда яшовчи фуқаролар сонида тафовутлар аниқланганда комиссия аъзолари ва квартира эгаси имзолайдиган далолатнома тузиш кераклиги хусусида банд билан тўлдириш лозим. Бундай қилинмаса, суиистеъмолликлар ва асоссиз қўшиб ёзишлар учун замин юзага келади.\nКоммунал маҳсулот етказиб беришдан узиб қўйиш\nАбонентлар бир қисмининг қарздорлиги туфайли етказиб берувчилар бутун уй аҳлини коммунал маҳсулотлардан ноқонуний равишда узиб қўярдилар. Асосан буни иссиқлик таъминоти корхоналари қиларди. Қонун ҳужжатларига кўра қарзни якка тартибда ундириш керак. Бироқ бу абонентлар билан уззуккун ишлашни талаб қилади. Бутун уйни узиб қўйиб, етказиб берувчилар энг кам қаршилик кўрсатилиши йўлидан бориб, бу билан белгиланган тартиб ва истеъмолчиларнинг ҳуқуқларини бузадилар.\nМЖТКга истеъмолчини коммунал маҳсулотлар берилишидан ноқонуний узиб қўйганлик учун етказиб берувчининг жавобгарлигини белгилайдиган нормани киритиш.\nКўп квартирали уйлар фондини бошқариш соҳасидаги ҳуқуқбузарликларнинг аксари ХУМШ аъзолари, ширкатлар ва БК раҳбарларининг тармоққа оид қонун ҳужжатларини билмаслиги билан боғлиқ. Улар ўз ҳуқуқ ва мажбуриятларини, ХУМШ фаолияти асосларини билмайдилар. ХУМШ уюшмаларига аъзо бўлишдан бош тортиб, яшовчилар уларнинг ролини, шу жумладан уюшмалар маблағ йўқлиги боис шуғуллана олмайдиган ҳуқуқий саводхонлик соҳасидаги ролини баҳолай олмайдилар.\n1. Уй-жой кодекси ва ХУМШ тўғрисидаги Қонунга мувофиқ давлат ширкатларни ривожлантириш ва мустаҳкамлашга ёрдам беради. Уларнинг самарали фаолияти тўғридан-тўғри аъзолар ва раҳбарларнинг ҳуқуқий хабардорлигига боғлиқлиги боис, доимо умумий ҳуқуқий таълим олиб борилиши лозим, унинг молиявий қўллаб-қувватланишини маҳаллий давлат ҳокимияти органлари таъминлашлари керак.\n2. БК ҳам, уларнинг буюртмачиси – ХУМШ каби, ширкат аъзоларининг ҳуқуқий хабардор бўлишларидан манфаатдордир. Шу сабабли хизматлар рўйхатига ХУМШ уюшмалари, «Ўзкоммунхизмат» агентлиги ходимларини жалб этиб, яшовчилар учун семинарлар ўтказишни киритишлари мумкин.\nТармоқ учун кадрлар\nУй-жой соҳасида бугунги кунда УКХдан узоқ бўлган кўп кишилар ишлайди. Агар ХУМШ профессионал бошқарувчи компания хизматларини буюртириши ёки штатда билимдон ижрочи директорга эга бўлиши мумкин бўлса, БКни УКХ мутахассиси бошқариши керак. Акс ҳолда компаниялар уй-жой фондини бошқаришни яхшилаш бўйича ўз вазифаларини бажармайдилар. БК хизматларининг етарлича талабгир эмаслиги бунинг оқибатидир.\nПрофессионал бошқарувчи компанияларнинг фаолияти лицензияланадиган бўлиши керак. Раҳбар УКХ мутахассиси маълумоти ва иш тажрибасига эга бўлиши шарт. Вақти-вақти билан БК раҳбарларининг аттестациясини ўтказиш лозим.\nЎтган йили ширкатларни йириклаштириш тамойили кўзга ташланди. Натижада «натурал хўжаликларга», умумий мол-мулкка ХУМШ ходимларининг кучи билан хизмат кўрсатишга қайтилди. Бу умумий мол-мулкнинг ҳолатига, ўз кучи билан бажариладиган ишларнинг сифатига таъсир кўрсатмоқда. Бирдан ортиқ уйга хизмат кўрсатувчи ширкатларда бир уйда яшовчиларнинг бадаллари бошқа уйларга қайта тақсимланиши туфайли норозилик, зиддиятлар юзага келяпти.\nБирдан ортиқ уйлардаги уй-жой мулкдорларини бирлаштирувчи ХУМШлар зиммасига ҳар бир уй бўйича бадалларни алоҳида-алоҳида ҳисобга олиш мажбуриятини юклаш. Бу ХУМШ тўғрисидаги Қонунда назарда тутилган, бироқ у ишламаяпти. ХУМШ тўғрисидаги Қонунга бундай ХУМШларда ширкатнинг ҳисоб-китоб счёти доирасида ҳар бир уй учун илова ҳисобварақлар очишни белгилайдиган нормани киритиш.\nУКХ муаммоларини махсус мухбиримиз Ирина Гребенюк таҳлил қилди.\nПрочитано: 2222 раз(а)


Шоҳжаҳон Эргашев: Менинг заиф томонларим йўқ!\n27 октябрь, 2017, 11:37\nЎзбекистонлик чарм қўлқоп устаси, нокаутчи Шоҳжаҳон Эргашев 11 ноябрь куни АҚШнинг Нью-Йорк шаҳридаги Nassau Coliseum спорт мажмуасида ўзининш навбатдаги жангини ўтказади.\nПрофессионал рингда 10 та жангнинг барчасида нокаут билан ғалаба қозонган Шоҳжаҳон Эргашев америкалик журналистларни ўзига жалб қилишда давом эмтоқда. Бир неча кун аввал ўзбекистонлик боксчининг Boxing Talk нашрига интервью эълон қилинганди. Бу сафар The Ring нашри мухбири ҳамюртимиз билан суҳбат уюштирди.\nДастлаб, The Ring мухбири Шоҳжаҳоннинг боксга кириб келиш тарихи ҳақида сўради.\n“Бокс билан 10 ёшимдан шуғулланишни бошладим. Профессионал рингга чиққунга қадар 250 та жанг ўтказиб, қарийб барчасини нокаут билан ютганман. Ўзбекистон бокс термаси сафида 6 йил давомида жанглар қилдим”.\nМухбир нима учун Шоҳжаҳон айнан боксни танлаганини ва оиласини Ўзбекистонда ташлаб, АҚШга келгани ҳақида сўради.\n“Отамнинг спортга бўлган муҳаббати туфайли бокс залига бориб қолдим. Мен ўз вазн тоифамда (енгил ярим-ўрта вазн) энг яхши боксчиман. Жаҳон бокси маркази бўлмиш АҚШга эса айнан шуни исботлаш учун келганман. 11 ноябрь кунги жанг енгил ярим-ўрта вазн тоифасида янги даврни бошлаб беради”.\nЎзбекистонлик боксчининг суҳбатдоши Ўзбекистон ва АҚШ ўртасидаги асосий маданият фарқлари ва Америкада унга нима ёққани ҳақида сўради.\n“Бу ерда машғулотлар ўтказиш менга ёқяпти. Мураббийлар шунчаки ажойиб. Детройт шаҳридаги Knork Gym залидаги спарринг рақиблар зўр ва муҳит бу ерда ўзгача. Умуман олганда АҚШ менга ёқди”.\nШоҳжаҳон Эргашев Ўзбекистондаги мураббий ҳамда АҚШда унга ёрдам бераётган мутахассислар ҳақида сўзлаб берди.\n“Ўзбекистонда мураббийим Рустам Мажидов, бу ерда эса Жаван “Sugar” Хилл ва Рик Филлипс. Улар менга кўплаб янги нарсаларни ўргатишмоқда. Менинг промоутерим Дмитрий – Salita Promotions команияси вакили ва у ўз ишини ажойиб тарзда уддаламоқда. У барча ваъдалари устидан чиқди, АҚШга таклиф қилиб, фаолиятимда юксалиш бўлиши учун кўмак бермоқда. Мен энг кучлилар ва жаҳон чемпионлари билан жанг қилишни истайман”.\nThe Ring мухбири Шоҳжаҳоннинг кучли ва заиф томонлари ҳақида сўради.\nМенинг кучли томоним – панчерлигим. Мен кўп машғулотлар ўтказиб, ғалаба қозониш учун барча зарур нарсаларни амалга ошираман. Менинг заиф томонларим йўқ!”.


Зайд Саидов муддати 29 йилга етказилди - BBC O'zbek\nЗайд Саидов муддати 29 йилга етказилди\nImage caption "Эҳтимол, менинг айбим, хориждаги барча маблағимни Тожикистонга сарфлашга қарор қилганим, ҳамда ўзимнинг дўстларимнинг инвестицияларини жалб қилганим, айбим тожик бўлиб туғилганим бўлса керак", деган Саидов.\nТожикистон маҳкамаси 26 йилга озодликдан маҳрум этилган собиқ вазир ва бизнесмен Зайд Саидовга нисбатан қўзғатилган янги "иқтисодий" иш бўйича қарор қабул қилган.\nИқтисодий жиноятларда айбланиб олдин 20 йил берилганига қарамасдан, маҳкама Саидовга яна уч йил муддат қўшган ва барча мол-мулкини мусодара этишга ҳукм чиқарган.\nТожик қонунларига кўра, энг узоқ муддат 30 йилдан ошмаслиги керак. Янги ҳукмга биноан, Зайд Саидовнинг жами жазо муддати 29 йилга тенглашган.\nДавлат қораловчиси Саидовга 25 йил қамоқ жазоси, 34 млн сомони жарима ва бор мол-мулкини давлат ҳисобига ўтказишни сўраган эди.\nСаидовга "Душанбе Плаза" комплексини қурилишида ҳужжатларни сохталаштириш ва у саноат вазири бўлган даврда "Тожикатлас" ҳиссадорлик бирлашмасини ноқонуний ўзлаштириш айбловлари илгари сурилган.\nМаҳкама жараёни ёпиқ тарзда ўтказилганини айтган Саидовнинг яқинлари.\nЖаноб Саидов ўзининг 100 саҳифадан иборат чиқиш матнини уч кун давомида ўқиб берган.\nЗайд Саидов маҳкамада ҳозирги жараён олдинги айбловнинг мантиқий давоми эканини айтган. "Эҳтимол, менинг айбим, хориждаги барча маблағимни Тожикистонга сарфлашга қарор қилганим, ҳамда ўзимнинг дўстларимнинг инвестицияларини жалб қилганим бўлса керак", деган ва машҳур тожик шоири Лойиқ Шералининг "Менинг айбим тожик бўлиб туғилганим бўлса керак", деган сатрларини келтирган.\nЗайд Саидов бу сафар ҳам ўзига қўйилган барча айбловларни рад қилган ва ўзининг барча маблағини Саноат вазири вазифасига келмасидан олдин, ҳали тадбиркор бўлганида ҳалол ишлаб топганини айтган. Жаноб Саидов ҳакамдан бу жиҳатларни эътиборга олишни сўраган.\nЖорий йилнинг апрелида Душанбе иқтисодий маҳкамаси Давлат молиявий назорат ва коррупцияга қарши кураш агентлигининг асосий ҳиссалари (95 фоиз) украиналик олигарх Дмитрий Фирташга тегишли "Гулистон" ҳиссадорлик жамияти ноқонуний хусусийлаштирилгани ҳақидаги аризасини қониқтирган. Ташкилотнинг 5 фоиз акцияси Зайд Саидовнинг ўғли Хайрулла Саидовники бўлган.\nШунингдек, июн ойида Хатлон вилоят иқтисодий маҳкамаси 75 фоиз акцияси украиналик бизнесмен Фирташга тегишли "Тожик Азот" нинг ҳиссалари ноқонуний эгаллаб олингани ҳақида Тожикистон аксилкоррупция агентлигининг аризасига ҳам ижобий жавоб қайтарган.\nЗайд Саидов 2013 йил декабрда жинсий зўрлаш, кўп хотинлик, порахўрлик ва товламачилик моддалари бўйича айбдор топилиб, 26 йилга озодликдан маҳрум этилганди.\nИнсон ҳақлари фаоллари Тожикистон Президенти Эмомали Раҳмонни мухолифларига нисбатан тоқатсизликда айблашган ҳамда Зайд Саидовга нисбатан маҳкама сиёсий мазмунда эканини айтиб, Тожикистон ҳукуматидан уни озод қилинишини талаб қилиб чиқишган.


Apple ҳайдовчисиз автомобиль ишлаб чиқмоқда\n16:41 / 15.08.2015\nApple компанияси ҳайдовчисиз автомобиль яратиш бўйича ишларни махфий тарзда амалга оширмоқда. Компания муҳандисларининг бу ҳақдаги ёзишмалари The Guardian нашрига келиб тушди.\nЁзишмалардан маълум бўлишича, Кремний водийси, Tesla motors ва Mercedes-Benz муҳандисларидан иборат гуруҳ Apple’нинг Сан-Хоседаги қароргоҳида ишламоқда. Тахмин қилинишича, машинанинг биринчи модели деярли тайёр бўлган ва тадқиқотчилар уни синовдан ўтказишга тайёргарлик кўрмоқда.\nШунингдек, синов Сан-Франциско яқинидаги фойдаланилмайдиган GoMentum station ҳарбий базасида ўтказилиши мумкинлиги айтилмоқда. Илгарироқ у ерда Mercedes-Benz ва Honda синовлар ўтказган эди. Станция фуқаролар учун ёпилган бўлиб, ҳарбийлар томонидан қўриқланади, шу боис у ерда махфий синовларни ўтказиш мумкин бўлади. Tesla motors мутахассислари объектни кўздан кечириш учун рухсат ололмагани маълум.\nКомпания “Титан лойиҳаси” номи ости ҳайдовчисиз автомобиллар устида ишлаётгани ҳақида кўпдан буён гапириб келинаётганига қарамай, ушбу лойиҳанинг мавжудлиги борасидаги ҳужжатлар биринчи марта чоп этилиши.


Қор ва кучли шамол Андижон вилоятининг бир қатор туманларини чироқсиз қолдирди - Daryo\n12:40, 22.01.2021 26510\nАндижон вилоятидаги кучли шамол оқибатлари, 2020 йил, 22 январь.\n«Айни вақтда юзага келган узилишларни бартараф этиш учун барча ходимлар жалб қилиниб, тезкор ишлар ташкиллаштирилган. Носозликларни бартараф этиш ишлари Андижон вилоятининг ҳар бир шаҳар ва туманларида кечаю-кундуз тўхтовсиз амалга оширилади», -- дейилади корхона ахборотида.\nАввалроқ 21 январь куни ёпирилган қор бўронидан сўнг Хоразм вилоятининг кўплаб ҳудудлари, хусусан, вилоят маъмурий маркази Урганч шаҳри ҳам электр таъминотидан узилиб қолгани ҳақида хабар берилган эди. Бухоро вилоятида ҳам электр таъминотида қийинчиликлар юзага келган.\nФото: Ўзбекистонга қор бўрони ёпирилди\n«Деразалар яхши ёпиляптими, шамол кирмаяптими, эшиклар ёпиладими?». Энергетика вазири январь ойи охирида кутилаётган совуқ об-ҳавога тайёргарлик ишлари ҳақида\n22:56, 15.11.2021 114535\n22:12 Бугун 4564\n11:54, 04.12.2021 82493


ОНАЖОН, КАЪБАМ ЎЗИНГ! – .:: Xadicha.uz\nОНАЖОН, КАЪБАМ ЎЗИНГ!\nАёлларимиз байрами баҳонаи-сабаб, биз фарзандлар улуғ зот бўлмиш оналар олдида нечоғлик қарздор эканлигимизни такрорлагим келди. Атрофимизда ўз фарзандлик бурчини унутиб қўяётган кўрнамаклар кўпайиб бораётганлиги бунга яна бир туртки бўлди.\nБу борада эътиборингизни она-бола ўртасидаги меҳрни пайдо бўлишига сабаб бўлган илоҳий бир мўъжизага қаратмоқчиман.\nБутун мавжудотнинг подшоҳи ва идора этувчиси – Ал-Малик, ҳамма нарсаларнинг энг нозик тарафларини билгувчи – Ал-Алийм, илми ҳар нарсани қамрагувчи – Ал-Васиъ, инсонларни ризқлантиргувчи – Ар-Раззоқ бўлмиш Аллоҳ Таъолонинг қудрати ва азамати ҳар нарсага қодир. Она раҳмида ҳомиланинг озиқланиши ҳам Яратганнинг буюк мўъжизаларидан биридир.\nБола она қорнида экан, уни Раззоқ сифатли Аллоҳ ризқлантириб, улғайтиради. Яъни, она раҳмидаги “йўлдош” бола киндигига уланган бўлиб, шу “йўлдош” орқали ҳомиланинг томирларига қон тарқалиб, озиқланади, ўсади. Инсон оғиз билан ризқланганда таҳорат ушатишга тўғри келади. Ҳикмати илоҳийни қарангки, “йўлдош”дан ўтиб, киндик орқали келаётган қон боланинг танасига сингиб, таҳорат ушатишга ҳожат қолмайди. Онанинг кўз ёриш вақти етгач эса ана шу қон аста-секин она кўкрагига келиб, оппоқ сутга айланади. Чақалоқ туғилиши биланоқ, одатдаги ҳол сингари она кўкрагига талпиниши ҳам бежиз эмас экан-да. Мабодо чақалоқ қонни эмса, унга зиён бўлар эди. Аллоҳ болани ризқлантириш учун онанинг юрак қонини оқ сутга айлантирди. Демак, бундан шундай хулоса қилиш мумкинки, она-бола ўртасидаги меҳр ришталари онаизорнинг юрак қони билан боғланган бўлса, не ажаб.\nАллоҳ онани фарзандларга мураббий қилиб яратди. Болага бўлган меҳрни Яратганнинг Ўзи она юрагига солиб қўйган. Фарзандига тикан кирса, онанинг жони оғриши сабаби ҳам ана шундан. Шу меҳр боис она дилбандига келаётган бало-қазоларга кўксини қалқон, жонини фидо қилади. Ҳали боласи чақалоқ экан, бешик тебратиб тунларни бедор ўтказади, бир кунда ўн марта бўлсада фарзандининг нажосатини жирканмай тозалайди. Аржуманди бемор бўлса, онанинг қирқ жони зирқирайди, шифо топгунича еган-ичгани татимайди.\nАйни вақтда эса қўли узайиб, бўйни йўғонлашган, овози дўриллаган айрим фарзандлар онанинг нечоғлик улуғлигини унутиб қўймоқдалар, оналарини жеркиб, дилини оғритиб, ҳатто қўл кўтариш даражасигача етмоқдалар. Онасидан ойда-йилда бир марта бўлса ҳам ҳабар олмайдиган нобакорлар кўпаймоқда. Ўз туққан онасига, меҳр берган меҳрибонига вафо қилмаганлар ўз умридан барака топармикан?!\nЭй фарзандлар, бу қайтар дунёда яхшилик ҳам, ёмонлик ҳам албатта қайтишини унутманг. Онаизорингизнинг юрак қони билан сизга боғланган меҳр ришталарини узиб қўйманг. “Онажон, каъбам ўзинг”, дея оёқларига бош уринг. “Жаннат оналар оёғи остида” эканлигини унутманг.\nАзиз, муҳтарама аёллар, мунис оналар, байрам тилагим шудир: фарзандларингиздан меҳрингизга яраша меҳр қайтсин!\nАбдуҳамидов Муҳаммаджон Абдуҳалим ўғли


Иммуноро – medu.uz – Дорилар ҳақида маълумотлар ўзбек тилида\nHome Йўриқномалар Иммуноро\nПрепаратнинг савдо номи: Иммуноро\nТаъсир этувчи модда (ХПН): антирезус Rho(D) одам иммуноглобулини\nКомпонент номи Препаратнинг 1 мл тайёрланган эритмасидаги миқдори\nКамида 90% иммуноглобулинлар сақловчи одам плазмаси оқсиллари,шу жумладан антирезус Rho(D) одам иммуноглобулини\n150 мкг (750 ХБ)\nНатрий хлориди 9,0 мг\nТаърифи: оқ ёки оч-сариқ рангли лиофилизат.\nТайёрлангандан кейин – товланувчан, рангсиз ёки оч-сариқ рангли эритма.\nЭритувчи (инъекция учун сув) – тиниқ, рангсиз суюқлик.\nФармакотерапевтик гуруҳи: иммуноглобулинлар\nАТХ коди: J06BB01\nПрепаратнинг фаол компонентлари бўлиб одам эритроцитларининг Rho(D)-антигенига қарши специфик антителалар ҳисобланади. Препарат резус мусбат бола туғилганда ҳомиланинг қони онанинг қон айланишига тушганида, ўз-ўзидан ёки сунъий абортларда, амниоцентез ўтказилган ҳолатларда ёки ҳомиладорлик вақтида қорин бўшлиғи аъзолари жароҳатланганда резус-манфий аёл организмида изоиммунизацияни олдини олади.\nАнти-D иммуноглобулинлар поликлонал иммуноглобулинлар ҳисобланади, уларнинг таъсир механизми эмбрионнинг резус-мусбат қонида мавжуд бўлган Rho(D)-антигенини нейтрализация қилишдан иборат. Препаратнинг самарали таъсир кўрсатиш даври ўртача 48 соатдан 144 соатгачани ташкил қилади, бунда антирезус Rho(D) одам иммуноглобулинининг энг юқори концентрациясига препарат юборилгандан ўртача 56 соатдан кейин эришилади.\nПрепарат одам иммунтанқислиги вируслари (ОИТВ-1, ОИТВ-2), С гепатити вируси ва В гепатити вирусининг юзаки антигенларини йўқлигига текширилган одамнинг вирусфаолсизлантирилган плазмасидан ажратиб олинган иммунологик фаол оқсил фракциясидан иборат.\nАнтителаларнинг аниқлаб бўладиган кўрсаткичларига препарат мушак ичига юборилгандан тахминан 20 минутдан кейин эришилади. Қон плазмасидаги антителаларнинг максимал концентрациясига одатда инъекциядан 2-3 кундан кейин эришилади. Антирезус Rho(D) одам иммуноглобулининингярим чиқарилиш даври индивидуал, нормал одам иммуноглобулиннига тенг ва 3-4 ҳафтани ташкил қилади. Иммуноглобулин ва унинг комплекслари ретикулоэндотелиал тизим хужайраларида парчаланади.\nRho(D)-антигенга сенсибилизацияланмаган резус-манфий аёлларда (Rho(D)) ва қоннинг кучсиз-мусбат резусига эга аёлларда (Du) ҳомиладорликда ва резус-мусбат бола туғилганда анти-D (Rho) иммунизацияни олдини олиш. Препарат Rho(D)-антигенга сенсибилизацияланмаган резус-манфий аёлларда сунъий ёки ўз-ўзидан ҳомиладорликни тўхтатишда, отанинг қони резус-мусбат бўлган ҳолларда, шунингдек амниоцентезда, бош томонга ташқи айлантирганда, қорин бўшлиғи аъзолари жароҳатланганда, туғруқдан олдинги қон кетишларда, бачадондан ташқари ҳомиладорликда ва тукли хорионга синама ўтказилганда қўлланади.\nРезус-манфий пациентларда номутаносиб резус-мусбат қон ёки эритроцитар концентратларни қуйгандан кейин анти-D (Rho) иммунизацияни олдини олишда қўлланади.\nПрепарат эритмаси мушак ичига юборилади.\nТуғруқдан кейинги профилактика. 1000-1500 ХБ (200-300 мкг) дастлаб Кляйхауэр-Бетке усули ёрдамида фетал гемоглобинни (HbF) она қон айланишига инфильрациясига тест ўтказмасдан оптимал доза сифатида тавсия этилади. Препарат онага иложи борича туғруқдан кейин эрта, 72 соатдан кечиктирмасдан юборилади.\nТуғруқдан олдинга ва туғруқдан кейинги профилактика. 1000-1500 ХБ (200-300 мкг) биринчи доза ҳомиладорликнинг 28-ҳафтасида юборилади. Агар бола резус-мусбат бўлиб туғилса, 1000-1500 ХБ (200-300 мкг) кейинги доза туғруқдан кейинги 72 соат давомида юборилади.\nҲомиладорлик тўхтатилгандан кейин, бачадондан ташқари ҳомиладорлик ёки елбўғоздан кейин. Аралашувдан кейин биринчи 72 соат давомида препарат ҳомиладорликнинг 12 ҳафтасигача 600-750 ХБ (120-150 мкг) доза юборилади; ҳомиладорликнинг 12 ҳафтасидан кейин 1250-1500 ХБ (250-300 мкг); амниоцентез ёки хорион биопсиядан кейин 1250- 1500 ХБ (250-300 мкг) юборилади.\nНомутаносиб резус-мусбат қонни қуйгандан кейин. Бир неча ку давомида қуйилган ҳар\n10 мл қонга 500 ХБ-1250 ХБ (100-250 мкг) юборилади.\nПрепаратларни мушак ичига юбориш мумкин бўлмаган қон тизими патологияларида антирезус Rho(D) одам иммуноглобулини тери остига юборилиши мумкин. Инъекциядан кейин юборилган жойга компресс қўйилади.\nАгар юқори умумий доза (5 мл дан кўп) талаб этилса, уни камроқ дозаларга бўлиш ва инъекцияларни турли жойларга амалга ошириш тавсия этилади.\nПрепарат эритмасини тайёрлаш ва юбориш\nПрепаратнинг лиофилазатини сақловчи флакон ва эритувчи сақловчи ампула хона ҳароратигача ёки тана ҳароратигача қиздирилади. Эритувчи сақловчи ампула ичидагиси инъекцион шприцга тортилади, лиофилизат сақловчи флаконнинг резина тиқинли ҳимоя қалпоқчаси олиб ташланади ва эритувчи флаконга секин юборилади; эритувчи сақловчи флакон эҳтиёткорлик билан чайқатилади ёки лиофилизат тўлиқ эригунча кутилади; эритма шприцга тортилади; игна алмаштирилади ва инъекция бажарилади.\nЛиофилизатни тўлиқ эримаслиги препаратнинг фаоллигин йўқотилишига олиб келади. Агар эритма хира ёки чўкма мавжуд бўлса ишлатилмасин. Очилган флакондаги лиофилизат дарҳол тайёрланиши ва ишлатилиши керак. Препаратнинг қолдиқларини йўқ қилиш керак.\nИнъекция жойида оғриқ пайдо бўлиши мумкин. Агар эритманинг катта хажмини 5 мл дан кам бўлган дозаларда бир нечта турли жойларга юборилса бундан сақланиш мумкин. Иситма, тери реакциялари ва қалтираш тез-тез кузатилмайди. Кўнгил айниши ва қусиш каби диспептик кўринишлар, шунингдек артериал босимни пасайиши, тахикардия, аллергик ёки анафилактик реакциялар кам ҳолларда пайдо бўлади. Анафилактоид реакцияларнинг биринчи симпмтолари пайдо бўлганда антигистамин препаратлари, альфа-адреномиметиклар ва глюкокортикостероидларни қўллаб шокка қарши даволаш ўтказилади.\nПрепаратни резус-мусбат аёлларга, шунингдек қон зардобида резус-антителалар аниқланган Rho(D)-антигенга сенсибилизацияланган резус-манфий аёлларга юбориш мумкин эмас. Препаратни янги туғилган чақалоқларга юбориш тақиқланган.\nАнтирезус Rho(D) одам иммуноглобулинини бошқа препаратлар билан аралаштириш мумкин эмас.\nҚизамиқ, қизилча, эпидемик паротит, сувчечакка қарши сусайтирилган тирик вакциналарнинг фаоллигини 3 ойгача сусайтиради.\nШок ривожланиши мумкинлиги туфайли вена ичига юборилмасин. Мушак ичига юборилиши керак. Препаратни қон томирларга тушишидан сақланиш учун препаратни юборишни бошлашдан олдин шприц поршенини ўзига тортиш ва шприцда қон борлигини текшириш керак. Мушак ичига юборилган антирезус Rho(D) одам иммуноглобулинига ҳақиқий аллергик реакциялар кам ҳолларда кузатилади.\nИммуноглобулинларни ўзлаштираолмаслик, пациентда IgA га қарши антителалар мавжуд бўлган иммуноглобулин А (IgA) танқислигини жуда кам ҳолларда кузатиладиган ҳолатларида ривожланади.\nИнъекциядан кейин 30-60 минут давомида пациентни кузатиш давом эттирилади. Аллергик ёки анафилактик реакцияга гумон қилинганда препаратни юбориш секин тўхтатилади. Шок ривожланган ҳолларда шокка қарши даволаш қўлланади.\nИммуноглобулинни юборгандан кейин бемор қонида антителаларнинг даражасини пассив ошиши кузатилиши мумкин, бу серологик тест натижаларини хато сохта-мусбат интерпретациясига олиб келиши мумкин. Антирезус Rho(D) одам иммуноглобулинини юбориш антителалар ва қон гуруҳини аниқлаш, шу жумладан Кумбс тести ва антиглобулин тести каби таҳлилларга аҳамиятли даражада таъсир кўрсатиши мумкин.\nВирус хавфсизлиги. Одам қони ва плазмасидан дори препаратлари тайёрланганда пациентларга инфекция юқишини олдини олишга қаратилган чоралар кўрилади. Ушбу чоралар донорларни инфекцион зарарланиш хавфини инкор этишни кафолатловчи соғлом донорларни синчковлик билан танлаб олиш, шунингдек ҳар бир донор қонини ва плазманинг умумий пулини вируслар ва инфекциялар мавжудлиги юзасидан назорат қилишни ўз ичига олади. Препаратни тайёрлаш учун ишлатиладиган плазманинг ҳар бир бирлиги В гепатити вирусининг юзаки антигени ва одам иммун танқислиги вирусига антителалар (ОИТВ-1,2) ва С гепатити вируси йўлигига тестдан ўтади. Плазманинг ҳар бир пули шунингдек полимераза занжир реакцияси усули ёрдамида С гепатити вирусининг РНК йўқлиги юзасидан назорат қилинади. Препаратни тайёрлаш учун фақат юқоридаги барча тестларга манфий натижалар олинган плазма ишлатилади. Одам қон препаратларини ишлаб чиқариш шунингдек вирусларни фаолсизлантириш ёки бартараф этиш имконини берувчи одам қони ёки плазмасини ишлаб чиқаришдаги ишлов бериш босқичини ўз ичига олади. Шунга қарамасдан, одам қони ёки плазмасидан тайёрланган дори препаратларини қўллаганда инфекция, шу жумладан номаълум ёки вирусларни ва бошқа инфекцион агентларни юқиши эҳтимолини тўлиқ инкор этиб бўлмайди.\nУшбу дори препарати ҳомиладорлик вақтида ва туғруқдан кейин 72 соат давомида қўлланади. Ҳомиладорликни кечишига, ҳомилага ёки янги туғилган чақалоққа ҳеч қандай зарарли таъсири аниқланмаган.\nПрепарат болалар ололмайдиган жойда сақлансин ва я+роқлилик муддати ўтгач препарат қўлланилмасин.\n300 мкг (1500 ХБ) дан мушак ичига юбориш учун эритма тайёрлаш учун лиофилизат галобутил тиқин ва биринчи очиш назоратли ҳимоя пластик қопқоқли алюмин қалпоқчали 1 гидролитик синф тиниқ шиша флаконларда.\nЭритувчи (инъекция учун сув) 2 мл дан 1 гидролитик синф тиниқ шиша ампулаларда.\nЛиофилизат сақловчи 1 флакон, эритувчи сақловчи 1 ампула препаратни қўллаш бўйича йўриқномаси билан картон қутида.\nИМОВАКС ПОЛИО полиомиелит вакцинаси (фаолсизлантирилган)17.06.2018Кейингиси


“Реал” ва “Барса” рақобатини ошириш учун Ла Лига формати янгиланади\n13 февраль, 2021, 12:20\nБизни катта ўзгаришлар кутмоқда...\nИспания футбол федерацияси президенти Луис Рубиалес Ла Лиганинг ҳозирги форматини ўзгартириш лозимлигини таъкидлади. Чемпионат тез орада ўзгариши кутилаётган Европа Чемпионлар лигаси форматига мослашиши керак.\n- Мен Европа Чемпионлар лигаси форматини ўзгартириш бўйича музокаралар қўмитаси аъзосиман. Футбол ўзгаряпти, буни УЕФА ҳам тан олиши керак. Гранд клублар кўп муҳим ўйинларда қатнашяпти. Лигалар графикини қисқартириш ҳақида бош қотирмоқда. Ла Лига буни икки йўл билан амалга ошира олади. Биринчиси юқори дивизиондаги жамоалар сонини қисқартириш бўлса, иккинчиси мусобақа форматини ўзгартириш.\nМен клублар сонини қисқартиришга қаршиман. Форматни ўзгартириш керак. “Эл класико”лар сонини ошириш лозим. Буни муҳокама қиламиз. Формат кейинги икки ёки тўрт йилда янгиланади. Катта ўзгаришлар бўлади, - деди Рубиалес.


СЕМИРИБ КЕТИШНИНГ ОЛДИНИ ОЛУВЧИ ИЧАК БАКТЕРИЯЛАРИ ТОПИЛДИ.\nЮта университети тадқиқотчилари сичқонларда семиришнинг олдини олувчи ичак бактерияларининг махсус тури - Clostridia ни аниқладилар.\nОлимларнинг фикрига кўра, бу микроблар одамлар вазнини бошқариши мумкин. Ушбу фойдали бактериялар триллионлаб бошқа турдаги бактериялар ва ичакларда яшайдиган микроорганизмлар билан бир қаторда инсон организмининг микробиомини хосил қилади.\nТадқиқот натижалари шуни кўрсатдики, соғлом сичқонлар кўп миқдордаги клостридия тутади, аммо иммун тизими сустлашган сичқонларда эса вақт ўтиши билан ушбу микробларнинг катта қисмини йўқотиши аниқланган.\nТўғри овқатланса ҳам, бундай сичқонларни семириб кетиши кузатилган. Clostridium синфи микробларининг ҳайвонларда тикланиши уларнинг вазнини назорат остида ушлаб туришга имкон берган.\n«Энди биз ушбу вазн йўқотиш эффекти учун жавобгар бактерияларни аниқладик, уларнинг инсон танасида қандай ишлашини ва уларнинг терапевтик аҳамияти бор-йўқлигини чинакам англаш имкониятига эгамиз», дейилади мутахассислар баёнотида.\nУшбу кашфиёт одамларда семиришни даволашни терапевтик усулларини ишлаб чиқиш имконини беради ва бу мақсадда қўлланиладиган турли пробиотикларга нисбатан устунликка эга бўлади.\nБу тадқиқотнинг одамларда ўтказилган дастлабки натижалари шуни кўрсатдики, семиз инсонлар ичаги микрофлорасида клостридиа бактерияси танқислиги аниқланган. Семириб кетган ёки диабетнинг иккинчи турига чалинган одамларда иммунитетнинг сустлиги белгилари хам кузатилган.\nМутахассисларнинг фикрига кўра, ушбу боғлиқликларни чуқурроқ тушуниш, семизликнинг олдини олиш ва даволаш бўйича янги қирраларни очиб беради.\nФеврал 14, 2021 11104 2 Рукн ЭНДОКРИНОЛОГИЯ\nДЕПРЕССИЯНИ ИЧАК МИКРОФОРАСИДАГИ БАКТЕРИЯЛАРГА АЛОҚАСИ БОРМИ?...\nФев 11, 2021 10914\nЯнв 23, 2021 9929\nЯнв 06, 2021 8184\nДек 23, 2020 7376\nАвг 17, 2017 49968\nАвг 21, 2017 47191\nОкт 19, 2017 40693\nАвг 22, 2017 39541\nСен 27, 2017 36356\nНоя 24, 2017 26600\nАвг 22, 2017 25580\nОкт 01, 2017 23643\nСен 02, 2017 19313\nОкт 19, 2017 18452\nНоя 27, 2017 17003\nАпр 25, 2018 16297\nОкт 31, 2017 14814\nАвг 20, 2017 14062\nФев 06, 2018 13762


Оқўрда яқинидаги акция вақтида ушланган жанаозенликлар огоҳлантирилди\n25 июнь куни Оқўрда яқинида ўтказилган акция вақтида ушланган беш нафар жанаозенлик «ноқонуний акцияда иштирок этганликлари» юзасидан огоҳлантирилди.\nАввалига, Онайгуль Досмагамбетов маъмурий жавобгарликка тортилгани ҳақида хабар тарқатилди. Ундан кейин полиция биносида унинг ўғли Қайрат Досмагамбетов ва бошқа ушланганлар Ермухан Иманалиев, Муханбет Серикбаев, Даулетбек Садвақасовга ҳукм чиқарилди.\nУшланганларни полиция бўлимига олиб келганлардан бири ўз номини ошкор этмаган ҳолда, Азаттиқ мухбирининг уларга нима учун адвокат берилмади, деган саволига: «уларнинг ўзи бундан воз кечди», деди.\nУшланганларни “фуқароларни қабул қилиш” хонасига олиб кириб улар устидан ҳукм чиқарилди. Ушланганларни қўллаб-қувватлаш мақсадида келган журналист ва фаоллар эълон қилинган “очиқ” суд жараёнига киритилмади. Қабулхонага ўрнатилган монитор «техник сабабларга кўра» ишлатилмади. Онлайн-суд жараёни тахминан ярим соат давом этди.\nНефтчиларнинг норозилик намойишлари фаоли, икки йил муқаддам оғир касаллик (қамоқхонада юқтириб олган) туфайли вафот этган Мақсад Досмагамбетованинг онаси Онайгул Досмагамбетова кечагиакцияга кичик ўғли Қайрат Досмагамбетов билан келди. У 2011 йил декабрида бўлиб ўтган тинч намойиш ўққа тутилиши туфайли тиззасидан жароҳат олган ва 20 та операция қилинган эди. Акциянинг бошқа иштирокчилари –нефтчилар Ермухан Иманалиев ва Муханбет Серикбаевлар ҳам Жанаозен ҳодисаларининг жабрдийдалари ҳисобланадилар. Уларга қўшилиб норозиликка чиққан Даулетбек Садвақасовнинг айтишича, иш ташлашлар бостирилганидан сўнг икки ой ҳибсда ушлаб турилибди.\nҚозоғистон президенти қароргоҳи ва мамлакат парламенти палаталари бинолари яқинида тўпланганлар ўз муаммолари ҳақида гапирдилар ва иш билан таъминланишларини талаб қилдилар. Улар давлат идоралари, шунингдек «Озенмунайгаз» компаниясига қилинган мурожжаатлар самара бермаганини айтишди, ҳамда ўз талаблари бажарилмагунга қадар ва ўзлари билан «Озенмунайгаз» раҳбарияти учрашмагунга қадар тарқалмасликларини айтишди.\nПолициянинг махсус бўлинмаси ходимлари беш кишини ушлади, уларни автозакка ўтқазиб участкага олиб кетишди, ундан аввал ҳодиса жойига етиб келган хокимият вакили Муҳамед Шамшиев акция «ноқонуний» эканлигини маълум қилди.\nЖанаозендаги ишсизлар томонидан ўтган йили ўтказилган норозилик акциялари бу йил январда ҳам давом этди, аммо маҳаллий фаоллар ўзларига босим ўтказилаётгани ҳақида баёнот берганларидан кейин тинчиган эди. Ўтган йилги норозилик намойиши етакчиларидан бири, шаҳарда яшовчи Ержан Елшибаев октябрда беш йил муддатга озодликдан маҳрум қилинди, у норозиликлар билан боғлиқ бўлмаган бошқа бир иш - 2017 йилги ҳодиса бўйича ҳукм қилинди. Елшибаев ва унинг тарафдорлари ўзларига қўйилган “тан жароҳати етказиш” айби сиёсийлаштирилганини айтишди. Қозоғистон ҳуқуқ ҳимоячилари уларни сиёсий махбус дея тан олди.\n2011 йил 16 декабрида Мангистау вилоятининг Жанаозен шаҳрида полиция меҳнат шароити яхшиланиши ва маошлар оширилишини талаб қилиб бир неча ойдан бери иш ташлаган нефтчиларга қарата ўқ узди. Расмий маълумотларга қараганда, Жанаозен ва Шетпе станциясидаги намойишчилар ўққа тутилиши оқибатида камида 17 киши вафот этди ва юзлаб кишилар жароҳат олди.


Тўқаев Сара Назарбоевани Хотин-қизлар ишлари ва оилавий-демографик сиёсати бўйича комиссия аъзолигидан олиб ташлади\nҚозоғистон президенти Қасим-Жомарт Тўқаев аёллар ишлари ва оилавий-демографик сиёсати бўйича комиссия таркибини ўзгартирди. Тегишли фармон Оқўрда сайтида эълон қилинди.\nКомиссиядан четлатилганлар орасида Қозоғистоннинг собиқ президенти Нурсултон Назарбоевнинг рафиқаси Сара Назарбоева ҳам бор.\nУндан ташқари Тўқаев Қозоғистондаги Инсон ҳуқуқлари бўйича вакил Элвира Азимова, Казпост директори Айда Абибуллаева, совет ва қозоқ скрипкачиси Айман Мусахўжаева, Отбасй банк бошқаруви раиси Ляззат Ибрагимова ва бошқаларни комиссия аъзолигидан четлатган.\nПрезидент комиссиянинг янги аъзоларини таклиф қилди. Тўқаев комиссия раислигига ўз маъмурияти раҳбари ўринбосари, аввал ахборот ва ижтимоий ривожланиш вазири лавозимини эгаллаб келган Айда Балаевани танлади. Бунгача комиссияни бошқарган Лаззат Рамазонова раис ўринбосари бўлди.\n81 ёшли Сара Назарбоева, “Бобек” болалар хайрия жамияти асосчиси ва сўнгги йилларда камдан-кам ҳолларда омма олдига чиққан. У турмуш ўртоғи Нурсултон Назарбоевга хорижий сафарларда ҳамроҳлик қилмаган ва у билан бирга расмий тадбирларда қатнашмаган. Мамлакатда эр-хотин узоқ вақт бирга яшамагани ва Назарбоевнинг янги оиласи борлиги ҳақида доимий миш-мишлар юради.


Нигерия терма жамоаси "Атлетико" билан ўртоқлик ўйини ўтказади\n11 май, 2018, 10:33\n22 май куни Нигерия терма жамоаси “Годсвилл Акпабио” стадионида Мадриднинг “Атлетико” клубига қарши ўртоқлик учрашуви ўтказадиган бўлди.\nУшбу учрашув Ла Лига ва Нигерия футбол федерациялари ўртасидаги ўзаро ҳамкорлик натижасида ташкил этилгани айтилмоқда. Ушбу ўйин мамлакатнинг машҳур провайдерларидан бири ҳисобланган MultiChoice Nigeria ташаббуси билан ўтказиладиган GOtv MAX кубоги доирасида ўтказилади.\nМаълумот учун, “Атлетико” 16 май куни УЕФА Европа лигаси финалида “Марсел”га қарши баҳс олиб боради. Нигерия терма жамоаси эса ЖЧ-2018нинг гуруҳ босқичида Исландия, Хорватия ва Аргентинага қарши ўйнайди.